**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Φεβρουαρίου 2019, ημέρα Παρασκευή και ώρα 11.45΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημόσιων συμβάσεων».

Στη συνεδρίαση παρέστησαν ο κ. Ιωάννης Δραγασάκης, Αντιπρόεδρος της Κυβέρνησης και Υπουργός Οικονομίας και Ανάπτυξης, ο κ. Στέργιος Πιτσιόρλας, Αναπληρωτής Υπουργός Οικονομίας και Ανάπτυξης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Λιβανίου Ζωή, Θεοπεφτάτου Αφροδίτη, Τόσκας Νικόλαος, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Μπαλτάς Αριστείδης, Κάτσης Μάριος, Καφαντάρη Χαρά, Κουρουμπλής Παναγιώτης, Δριτσέλη Παναγιώτα, Μεϊκόπουλος Αλέξανδρος, Ριζούλης Ανδρέας, Παπαδόπουλος Νικόλαος, Γεννιά Γεωργία, Καΐσας Γεώργιος, Σιμορέλης Χρήστος, Αυλωνίτου Ελένη, Ρίζος Δημήτριος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Κέλλας Χρήστος, Γιόγιακας Βασίλης, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Κωνσταντινόπουλος Δημήτριος, Καρακώστας Ευάγγελος, Βαρδαλής Αθανάσιος, Κατσώτης Χρήστος, Λαμπρούλης Γεώργιος, Γεωργιάδης Μάριος, Αμυράς Γεώργιος και Κατσίκης Κωνσταντίνος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι, καλημέρα σας. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημόσιων συμβάσεων».

Πριν ξεκινήσουμε να κάνουμε έναν προγραμματισμό των επόμενων συνεδριάσεων.

Το λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.):** Κυρία Πρόεδρε, το νομοσχέδιο αυτό είναι πάρα πολύ σοβαρό, γιατί συνδέεται με την ανάπτυξη της χώρας. Σε γενικές γραμμές, ομολογώ ότι είναι ένα καλό νομοσχέδιο και γενικά είναι και καλογραμμένο. Έχει, όμως, πάρα πολλά θέματα. Όλα μαζί με τις καταργούμενες διατάξεις και την Εισηγητική Έκθεση είναι περίπου 200 σελίδες και έχει 154 άρθρα. Αυτά θέλουν μία ιδιαίτερη μελέτη, για να κάνουμε τις παρατηρήσεις μας και να μπορέσουμε να έχουμε μία καλή συμβολή στην ψήφιση του νομοσχεδίου.

Μας ειδοποίησαν χθες το απόγευμα στις 17.32 και ορίστηκε από τη Διεύθυνση των Κοινοβουλευτικών Επιτροπών, ύστερα από πρόταση του Προέδρου, συνεδρίαση για σήμερα το πρωί. Ήταν αδύνατον, λοιπόν, σε ένα βράδυ, γιατί και τις προηγούμενες ημέρες είχαμε και τη Συνταγματική Αναθεώρηση, να μπορέσουμε να προετοιμαστούμε για ένα τόσο σοβαρό νομοσχέδιο.

Επίσης, πρέπει να πω ότι είναι και μία παραβίαση του Κανονισμού. Πρέπει να σας υπενθυμίσω ότι, σύμφωνα με το άρθρο 65 του Συντάγματος, η λειτουργία της Βουλής μετατίθεται στον Κανονισμό, που είναι μία αυξημένου κύρους κρατική πράξη και πρέπει να εφαρμόζεται. Παρατηρούμε τον τελευταίο καιρό να παρακάμπτεται ο Κανονισμός και από τον Πρόεδρο και από τους Αντιπρόεδρους της Βουλής και πολλές φορές και στις Επιτροπές. Δεν αναφέρομαι σε σας προσωπικά.

Συνεπώς, είναι ένα ζήτημα το οποίο πρέπει να τελειώσει. Δεν μπορεί να συνεχίζεται. Τέτοιες ρυθμίσεις γίνονταν και παλαιότερα και επί της Κυβερνήσεώς μας. Αλλά αυτό γίνεται τώρα κατά σύστημα. Ο Κανονισμός, επειδή είναι αυξημένου κύρους κρατική πράξη, δεν μπορεί να παραβιάζεται έτσι.

Εν πάση περιπτώσει, για να έρθω στο θέμα, θα ήθελα να κάνω μία πρόταση, μήπως θα μπορούσε να αναβληθεί η σημερινή συζήτηση και να μετατεθεί για τη Δευτέρα ή την Τρίτη, ώστε να έχουμε όλο το χρόνο το σαββατοκύριακο να το μελετήσουμε καλύτερα. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καταρχάς, λέω ότι μπορούμε να κάνουμε σήμερα την πρώτη συνεδρίαση και μία πρώτη συζήτηση. Ο προγραμματισμός και η πρόταση του Προεδρείου ήταν για την επόμενη Τρίτη στις 14.00 το μεσημέρι να γίνει η ακρόαση των φορέων. Επειδή την Τετάρτη και την Πέμπτη έχουμε νομοσχέδια της Επιτροπή μας στην Ολομέλεια, κάτι που σημαίνει ότι δεν θα συνεδριάσουμε ως Επιτροπή αυτές τις δύο ημέρες, να ορίσουμε την επόμενη συνεδρίαση για την άλλη Παρασκευή 22 του μήνα και με βάση αυτά που θα πουν και οι φορείς, να σταλούν και στα Κόμματα οι προτάσεις και να γίνει μετά η συζήτηση, επί των άρθρων.

Δηλαδή, να κάνουμε μία πρώτη κουβέντα σήμερα. Καταλαβαίνω την ευαισθησία για το ζήτημα που λέτε, κ. Αθανασίου, αλλά η συζήτηση με τους φορείς θα πρέπει να γίνει την Τρίτη το μεσημέρι. Θα έχουμε μία καλύτερη εικόνα αυτές τις ημέρες που θα μεσολαβήσουν και την Παρασκευή να έχουμε την κατ' άρθρο συζήτηση.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ**.)**:** Κυρία Πρόεδρε, αφού θα μεσολαβήσει μία εβδομάδα, δεν χρειάζεται να πάρει θέση ο Υπουργός. Συμφωνούμε, αφού θα έχουμε όλο το χρόνο. Μόνο η παράκλησή μου είναι την προσεχή Τρίτη η συνεδρίαση να μπει το πρωί, γιατί έχουμε και το νομοσχέδιο του Υπουργείου Ναυτιλίας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το νομοσχέδιο του Υπουργείου Ναυτιλίας είναι προγραμματισμένο για την Τρίτη στις 12.00 το μεσημέρι. Γι' αυτό είπα να μπει η συνεδρίαση με τους φορείς για το σημερινό νομοσχέδιο στις 14.00 το μεσημέρι.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ**.): Ωραία, στις 14.00, αλλά την Παρασκευή, επειδή είμαι εισηγητής σε κάποια υποχρέωση, η παράκληση είναι να μπει το πρωί.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ναι, το πρωί στις 10.00.

Το λόγο έχει ο κ. Σιμορέλης.

**ΧΡΗΣΤΟΣ ΣΙΜΟΡΕΛΗΣ:** Θα ήθελα να πω το εξής. Συμφωνώ απόλυτα με αυτή τη διαδικασία. Πέραν τούτου όμως, πρέπει να προσέξουμε λίγο τις ημέρες, ειδικά για εμάς που είμαστε από την επαρχία. Βάζετε συνεδρίαση τη Δευτέρα και την Παρασκευή και το ίδιο κάνετε και για την άλλη εβδομάδα. Δηλαδή, εμείς που είμαστε από την επαρχία δεν μπορούμε να πάμε. Έλεος, κάτι πρέπει να γίνει με αυτό το ζήτημα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ:** Με πρόλαβε ο συνάδελφος, αλλά εγώ θα ενισχύσω την παρατήρηση. Και Παρασκευή και Δευτέρα αυτήν την εβδομάδα και πάλι βάζουμε και για την επόμενη εβδομάδα. Έχουμε μόνο μία ημέρα περιθώριο να πάμε στην εκλογική μας περιφέρεια. Ειδικά εμείς οι νησιώτες βουλευτές έχουμε 25 νησιά στην περιοχή μας. Έλεος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κοιτάξτε υπάρχει ο Κανονισμός, στον οποίο αναφέρεστε και σωστά. Την άλλη Πέμπτη έχουμε νομοσχέδιο της Επιτροπής μας και δεν ξέρουμε τι ώρα θα τελειώσει το νομοσχέδιο στην Ολομέλεια. Είθισται, όταν είναι νομοσχέδιο της Επιτροπής μας, να μην έχουμε συνεδρίαση της Επιτροπής.

Το λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Σε σχέση με την ουσία του νομοσχεδίου, πιστεύω ότι σήμερα θα είναι μία ευκαιρία να γίνει μία συζήτηση, γιατί είναι πολλά τα τεχνικά ζητήματα. Ας μην αναβληθεί η σημερινή διαδικασία, να γίνει μια συζήτηση ενημερωτική σε πολλά επίπεδα, για να μπορέσουμε να καταλάβουμε.

Πιστεύω ότι το σημαντικό είναι να φτιάξουμε μία διαδικασία με τους φορείς, οι οποίοι να έχουν τον πρώτο λόγο σε ένα τεχνικό νομοσχέδιο - κατά την άποψή μου - να μας πουν τις θέσεις τους και να έχουμε χρονικό ορίζοντα μεγάλο. Πιστεύω ότι η Τρίτη είναι μία καλή ημέρα στις 14.00 το μεσημέρι για τους φορείς.

Θα σας παρακαλούσα, όχι για λόγους προεκλογικής περιόδου και εκλογικής περιφέρειας, αλλά για λόγους ότι πρέπει από αυτό το νομοσχέδιο να βγει κάτι ουσιαστικό και να μην γίνουν λάθη, γιατί αφορά όλη την επιχειρηματικότητα, η διαδικασία αντί για την Παρασκευή να γίνει τη Δευτέρα στις 25 του μήνα, ώστε να μπορέσουμε να συμβάλουμε ουσιαστικά. Τα υπόλοιπα, είναι ένα άλλο θέμα που μπορούμε να τα δούμε κάποια άλλη στιγμή.

Είναι πολλά τα άρθρα και θα βοηθήσει πάρα πολύ η μετάθεση της συζήτησης, ώστε να συμβάλουμε σε ένα νομοσχέδιο που αφορά όλη τη χώρα, αφορά την επιχειρηματικότητα και ενδιαφέρει τους πάντες. Ας χάσουμε μία ημέρα από την εκλογική μας περιφέρεια και να ασχοληθούμε με ένα σημαντικό ζήτημα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο κ. Κωνσταντινόπουλος έκανε μία πρόταση. Αν θέλουμε να πάει η συνεδρίαση για την άλλη Δευτέρα στις 25 του μήνα, ας κάνουμε μία σύμπτυξη της συζήτησης κατ’ άρθρο και της β΄ ανάγνωσης. Γιατί μετά πάμε πολύ μακριά.

Το λόγο έχει ο κ. Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ (Εισηγητής του ΣΥΡΙΖΑ):** Θα ήθελα να πω ότι, αντί για την Παρασκευή, θα μπορούσαμε να ορίσουμε τη συνεδρίαση της Επιτροπής το πρωί της Πέμπτης, παρ’ όλο που υπάρχει κοινοβουλευτική διαδικασία.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Δεν μπορεί να γίνει αυτό.

Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κυρία Πρόεδρε, το νομοσχέδιο της Επιτροπής μας είναι στις 10 το πρωί, την επόμενη Πέμπτη. Υποθέτω ότι στις 6 το απόγευμα θα έχει τελειώσει, οπότε μπορεί να μπει η απογευματινή συνεδρίαση της Επιτροπής Πέμπτη απόγευμα και να μην απομακρυνθεί και να μην υπάρχει το ζήτημα Παρασκευή - Δευτέρα και να λυθούν όλα τα ζητήματα. Εάν υπάρχει δυνατότητα, να το δούμε την Πέμπτη, 6 το απόγευμα, 9 το βράδυ θα έχει τελειώσει η Επιτροπή.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα τοποθετηθεί ο κ. Υπουργός.

Κύριε Δραγασάκη, έχετε το λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας):** Κατανοώ τη δυσκολία που νιώθει ο βουλευτής, που παίρνει ένα νομοσχέδιο ογκώδες, πολύ σοβαρό, με αρκετά τεχνικά στοιχεία.

Θα ήθελα να σας δώσουν δύο - τρία στοιχεία, για να αμβλύνω λίγο αυτή τη διάσταση, χωρίς να σημαίνει ότι δεν υπάρχει ανάγκη χρόνου μελέτης.

Το νομοσχέδιο αυτό έχει προετοιμαστεί επί μήνες, υπήρξε νομοπαρασκευαστική Επιτροπή με καθηγητές Πανεπιστημίου κ.λπ. πιστεύω πως θα είναι εδώ ο Πρόεδρός της σε άλλες συνεδριάσεις, για να απαντήσει και στα όποια ερωτήματα.

Δεύτερον, έγινε διαβούλευση με τους φορείς επί δεκαπέντε μέρες και ελήφθησαν υπόψη οι παρατηρήσεις τους. Άρα, έχουμε ένα νομοσχέδιο καλά επεξεργασμένο. Αυτό δε σημαίνει, ότι οι βουλευτές δεν μπορούν να κάνουν παρατηρήσεις, σχόλια κ.λπ.

Επομένως, εμείς είμαστε ανοιχτοί σε κάθε διαδικασία που θα βοηθήσει στην πλήρη συζήτηση, όμως το νομοσχέδιο πρέπει να έχει ψηφιστεί πριν το τέλος του μήνα. Άρα, νομίζω ότι οι Επιτροπές πρέπει να λήξουν μέχρι την ερχόμενη βδομάδα, όπως είπε η κυρία Πρόεδρος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εγώ εξακολουθώ και προτείνω. Παρασκευή 10 το πρωί η κατ' άρθρο, τη Δευτέρα το απόγευμα β’ ανάγνωση. Σήμερα είναι η επί της αρχής συζήτηση. Την Τρίτη 19 Φεβρουαρίου στις 2 το μεσημέρι οι φορείς. Παρασκευή 22 Φεβρουαρίου στις 10 το πρωί η κατ’ άρθρο συζήτηση -εάν θέλετε και στις 9 ακόμα καλύτερα- την άλλη Δευτέρα 25 Φεβρουαρίου στις 4 το απόγευμα η β’ ανάγνωση. Στις 27 Φεβρουαρίου μπορεί να περάσει την Ολομέλεια.

Πρόσκληση φορέων.

Το λόγο έχει ο κ. Δημητριάδης, Εισηγητής του ΣΥΡΙΖΑ.

**ΔΗΜΗΤΡΙΟΣ ΔΗΜΗΤΡΙΑΔΗΣ (Εισηγητής του ΣΥΡΙΖΑ):** Κυρία Πρόεδρε, εμείς προτείνουμε τους εξής φορείς. Σύνδεσμο Ελλήνων Βιομηχανιών, Σύνδεσμο Ελλήνων Επιχειρηματιών, ΓΕΣΕΒΕ, Ολομέλεια Δικηγορικών Συλλόγων Ελλάδος, Κεντρική Ένωση Επιμελητηρίων, Σύνδεσμος Ανωνύμων και ΕΠΕ, Οικονομικό Επιμελητήριο, Πανελλήνια Ομοσπονδία Φοροτεχνικών, Σύνδεσμο Επιχειρήσεων Πληροφορικής και Επικοινωνιών Ελλάδος, Ένωση εισηγμένων Εταιριών και το Συμβολαιογραφικό Σύλλογο Εφετείων Αθηνών, Πειραιώς, Αιγαίου και Δωδεκανήσου.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.):** Κυρία Πρόεδρε, μιλήσαμε και με τον κ. συνάδελφο, σε μερικά συμφωνούμε. Δηλαδή, η Κεντρική Ένωση Επιμελητηρίων Ελλάδος, το Οικονομικό Επιμελητήριο Ελλάδος –το έχει προτείνει και ο κ. συνάδελφος- την Ολομέλεια των Δικηγορικών Συλλόγων -έχει προταθεί- συμφωνήσαμε να μην είναι δύο σύλλογοι. Ο Σύνδεσμος Ανωνύμων Εταιρειών και ΕΠΕ, ο Σύνδεσμος Επιχειρήσεων και Βιομηχανιών σε αυτά έχουμε συμφωνήσει.

Επιπλέον, θα καλέσουμε τον Συνδέσμου των Εμπορικολόγων, γιατί έχουν ασχοληθεί με το θέμα οι εμπορικολόγοι και θεωρώ ότι θα μας βοηθήσουν αρκετά. Την Ένωση Δικαστών και Εισαγγελέων Ελλάδος, οι οποίοι θα εκδικάζουν, γιατί έχουμε και θέματα όχι μόνο καθ’ ύλην αρμοδιότητας των δικαστηρίων, αλλά και διαδικασίες, δεν ρυθμίζεται η διαδικασία εκτός από τα ασφαλιστικά μέτρα που λέγεται σε κάποιο άρθρο. Την Επιτροπή Κεφαλαιαγοράς, την Ένωση Εισηγμένων Εταιριών, το Χρηματιστήριο Αθηνών, την Ένωση Περιφερειών Ελλάδος, διότι και οι Περιφέρειες θα δούμε αν έχουν τις δυνατότητες να μπορούν να ελέγχουν με ειδικευμένο προσωπικό, όταν γίνεται συγχώνευση - διάσπαση εταιρειών που εδρεύουν στην Περιφέρεια.

Η Ενιαία Ανεξάρτητη Αρχή Δημοσίων Συμβάσεων, την χρειαζόμαστε για το δεύτερο σκέλος, για την Οδηγία. Την Πανελλήνια Ομοσπονδία Λογιστών, ενόψει του ότι οι ορκωτοί λογιστές ορίζονται πραγματογνώμονες. Την Ένωση Ελληνικών Τραπεζών. Το Σώμα Ελεγκτών Ορκωτών, γιατί και αυτοί θα είναι πραγματογνώμονες και η Ένωση Ελλήνων Δημοσιολόγων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Οδυσσέας Κωνσταντινόπουλος, από τη Δημοκρατική Συμπαράταξη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜ.ΑΡ.):** Η διαφορά μου με τους υπόλοιπους συναδέλφους πρέπει να είναι στο Επαγγελματικό Επιμελητήριο Αθηνών.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.):** Κύρια Πρόεδρε, ο κ. Κωνσταντινόπουλος, όλο να διαφοροποιείται θέλει από εμάς. Δεν μπορώ να καταλάβω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜ.ΑΡ.):** Από τους δύο εισηγητές, στο μόνο σημείο από όλη τη λίστα, μόνο στο Επαγγελματικό Επιμελητήριο Αθηνών. Αυτή είναι η διαφορά μας από όλα όσα προανέφεραν οι προηγούμενοι συνάδελφοι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Αθανασίου, Σύνδεσμος Εμπορικολόγων, εγώ προσωπικά πρώτη φορά το ακούω. Δεν αρνούμαι να κληθούν. Υπάρχει;

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.):** Υπάρχει, είναι αστικολόγοι, ποινικολόγοι, δικονομολόγοι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής Λαϊκού Συνδέσμου Χρυσή Αυγή):** Ευχαριστώ κυρία Πρόεδρε. Έχουμε υπερκαλυφθεί από τους προλογίζοντας. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βαρδαλής από το ΚΚΕ.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ):** Εμείς δεν έχουμε να προτείνουμε κανέναν.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Παπαδόπουλος. Θέλετε να προτείνετε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όχι, επί της διαδικασίας θέλω το εξής. Δεν θέλω να επανέλθω στο προηγούμενο θέμα, αλλά εάν υπάρχει ονομαστική ψηφοφορία, κάποιοι επαρχιώτες που θέλουμε να φύγουμε, να μας διευκολύνετε ως προς αυτό το σημείο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Παπαδόπουλε, ξέρετε ότι είμαστε σε μια καινούργια κοινοβουλευτική εποχή και δεν μπορεί κανείς να προδικάσει αν θα χρειαστεί ή όχι, γιατί εξαρτάται από τις θέσεις των κομμάτων. Οπότε, όπως καταλαβαίνετε, δεν μπορούμε να γνωρίζουμε τι θα πουν τα κόμματα.

Το λόγο έχει ο κ. Δημητριάδης, Εισηγητής του ΣΥΡΙΖΑ.

**ΔΗΜΗΤΡΙΟΣ ΔΗΜΗΤΡΙΑΔΗΣ (Εισηγητής του ΣΥΡΙΖΑ):** Κυρία Πρόεδρε, επειδή είναι ημέρα Παρασκευή και επειδή υπάρχει ένα κλίμα συναίνεσης, ας προσπαθήσουμε να το αξιοποιήσουμε, να είμαστε περιεκτικοί και αποδοτικοί, όσο μπορούμε, όλοι μας.

Το συγκεκριμένο νομοσχέδιο που έχουμε, σήμερα, να συζητήσουμε είναι ένας ακόμη κρίκος σε μια αλυσίδα πρωτοβουλιών που έχει πάρει η Κυβέρνησή μας και αφορά το εταιρικό δίκαιο και την επιχειρηματικότητα στη χώρα μας. Είναι ένα παράδειγμα σημαντικό, κατά την άποψή μας, των κυβερνητικών πρωτοβουλιών για τη βελτίωση του οικονομικού κλίματος και του εκσυγχρονισμού του επιχειρηματικού μας πλαισίου.

Οι προτεινόμενες ρυθμίσεις για τους μετασχηματισμούς και τις συγχωνεύσεις εταιρειών εντάσσονται στη στρατηγική αναμόρφωσης και προσαρμογής του εταιρικού δικαίου της χώρας μας στο ευρωπαϊκό, το οποίο βαίνει συνεχώς και ενοποιούμενο.

Έχει προηγηθεί η ριζική αναμόρφωση του θεσμικού πλαισίου σύστασης εταιρειών, με θεαματικά αποτελέσματα, αναφορικά με το χρόνο και το κόστος ίδρυσης μιας επιχείρησης. Η τροποποίηση του νόμου περί εταιρειών περιορισμένης ευθύνης, ο νέος νόμος μετά από περίπου 100 χρόνια για τις ανώνυμες εταιρείες, εκκρεμεί βέβαια ο νόμος για το γενικό εμπορικό μητρώο και την εποπτεία των εταιρειών που θα έρθουν σύντομα στην Επιτροπή μας.

Στο πεδίο του Εταιρικού Δικαίου εφαρμόζεται ένας ολοκληρωμένος προγραμματισμός δράσεων ο οποίος εντάσσεται σε μια ευρύτατη αναπτυξιακή στρατηγική, σε αντίθεση πάντα με το πρόσφατο παρελθόν, όπου σημαντικές μεταρρυθμίσεις, είναι αλήθεια, αφυδατώθηκαν, διότι υλοποιήθηκαν με αστοχία και αποσπασματικότητα. Πρωταρχικός στόχος αυτής της στρατηγικής μας είναι η μείωση των ιδιωτικών βαρών που επωμίζονται οι επιχειρήσεις, ιδίως οι μικρές. Το κόστος συμμόρφωσης προς διατάξεις νόμων είναι βασική πηγή τέτοιων βαρών. Επομένως, η απλοποίηση των διαδικασιών ενισχύει και την παραγωγικότητα, αλλά και την ανταγωνιστικότητα, μιας και συνήθως θα απαλλαγούν από βάρη ως προς τις συναλλαγές με τις δημόσιες αρχές, αλλά και θα επιτύχουν οικονομίες κλίμακος με ευελιξία και πληρότητα.

Αυτό το νομοσχέδιο πιστεύουμε πως θα συμβάλλει αποφασιστικά σε αυτήν την κατεύθυνση. Έχει μια σημασία να διαπιστώσουμε το ρόλο που πρέπει να έχει το κράτος σε αυτό το πλαίσιο. Θα θέλαμε, λοιπόν, το κράτος να παρεμβαίνει ώστε να επιτελούνται δύο βασικές λειτουργίες. Μια είναι η αναδιανεμητική και η επόμενη είναι η ρυθμιστική. Η συνεχής υποτίμηση από τις προηγούμενες νεοφιλελεύθερες κυβερνήσεις της ρυθμιστικής και αναδιανεμητικής λειτουργίας του κράτους, ήταν τελικά η πόρτα που μας οδήγησε στα μνημόνια. Προφανώς η δική μας αντίληψη διαφέρει ριζικά.

Ταυτόχρονα επανεξετάζουμε με κριτική διάθεση όλο το ρυθμιστικό πλέγμα που διαμορφώθηκε τα προηγούμενα χρόνια. Ο στρατηγικός μας στόχος είναι οι ρυθμιστικές λειτουργίες του κράτους να υπηρετούν αποτελεσματικά το δημόσιο συμφέρον, την προστασία του περιβάλλοντος, ειδικά των εργαζομένων, τις ανάγκες των μικρών, αλλά και των μεγάλων επιχειρήσεων. Όπου όμως ο ρυθμιστικός ρόλος του κράτους υποκρύπτει άλλες σκοπιμότητες ή αστοχίες προχωράμε με αποφασιστικότητα και με συγκεκριμένες τομές για την βελτίωση του επιχειρηματικού περιβάλλοντος.

Το νομοσχέδιο λοιπόν για τις μετατροπές των εταιριών, αυτό το νομοσχέδιο, υπηρετεί αυτήν ακριβώς την αντίληψη. Μέχρι σήμερα δεν υφίσταντο νέο λειτουργικό και σταθερό πλαίσιο. Με το προτεινόμενο νομοσχέδιο επιδιώκεται η αναμόρφωση του δικαίου των εταιρικών μετασχηματισμών και η συστηματικοποίησή του, για πρώτη φορά, σε ένα νομοθετικό κείμενο, ενώ τα οφέλη του είναι πολλαπλάσια. Το δίκαιο των εταιρικών μετασχηματισμών προσφέρει στους ενδιαφερόμενους τα απαραίτητα νομικά εργαλεία για την αποτελεσματική πραγμάτωση των στόχων τους. Διασφαλίζει την απρόσκοπτη και ομαλή συνέχιση της νομικής προσωπικότητας και της εταιρικής επιχείρησης του μετασχηματιζόμενου φορέα, χωρίς κίνδυνο υποβάθμισης της ενότητας και ακεραιότητας των επιμέρους στοιχείων που τη συγκροτούν. Εγγυάται την προστασία των συμφερόντων των εργαζομένων, των πιστωτών και των εταίρων του μετασχηματιζόμενου φορέα και τελικά ενισχύει την ασφάλεια δικαίου και την ασφάλεια των συναλλαγών στον αναγκαίο βαθμό.

Οι βασικές κατηγορίες μετασχηματισμού είναι τρεις: συγχωνεύσεις, διαστάσεις, μετατροπές. Η ισχύουσα ρύθμισή τους, όμως, δεν διακρίνεται ούτε από την πολιτική συνέπεια, ούτε από τη συστηματική συνοχή. Η σημερινή κατάσταση δεν μπορεί σε καμιά περίπτωση να θεωρηθεί ικανοποιητική. Στην ισχύουσα σήμερα νομοθεσία προβλέπονται μόνο συγκεκριμένης μορφής μετασχηματισμοί για συγχωνεύσεις και κατηγορίες επιχειρήσεων, με αποτέλεσμα να τίθεται εύλογα εν αμφιβόλω το επιτρεπτό των μη προβλεπόμενων μετασχηματισμών και να καταλείπεται έδαφος για αντικρουόμενες ερμηνείες εν ομολογία θεωρία και πράξη σε ένα τομέα, όπου η ασφάλεια δικαίου θα έπρεπε να είναι το πρώτο ζητούμενο. Ταυτόχρονα προκύπτει, από την παρατήρηση από το παρελθόν, ότι αγνοεί μεγάλο αριθμό δυνατών μετασχηματισμών, θάλπει το ανεπιθύμητο φαινόμενο των καλούμενων καταχρηστικών μετασχηματισμών. Πρόκειται για διαδικασίες οι οποίες σε σύγκριση με τους ρητά προβλεπόμενους στο νόμο μετασχηματισμούς δεν είναι καθόλου απλές και ασφαλείς.

Τα βασικά προβλήματα της νομοθετικής πολιτικής που είναι η διευκόλυνση ή μη των μετασχηματισμών με τα χαρακτηριστικά της καθολικής διαδοχής και τη συνέχιση της νομικής προσωπικότητας, η αντιμετώπιση των διαδικασιών του μετασχηματισμού με ενιαίο τρόπο, η εξισορρόπηση των συμφερόντων των μετόχων ή εταίρων μειοψηφίας και των πιστωτών των μετασχηματιζόμενων εταιριών. Η διευκόλυνση, δεύτερον, των εταιρικών μετασχηματισμών, δραστική επέκταση του φάσματος των επιτροπών ανασχηματισμών σε όλες τις εμπορικές εταιρείες, που εμπίπτουν στο υποκειμενικό πεδίο εφαρμογής του προτεινόμενου νομοσχεδίου και επιτρεπτού μετασχηματισμού, με τη συμμετοχή δύο ή περισσότερων εταιριών διαφορετικού τύπου.

Ο κανόνας εδώ οφείλει να είναι απλός και λέει: όλοι μπορούν να συγχωνευτούν με όλους, όλοι μπορούν να απορροφήσουν όλους, όλοι μπορούν να διασπαστούν σε όλους, όλοι μπορούν να επωφεληθούν από όλους, όλοι μπορούν να μετατραπούν σε όλους. Ο κοινός παρονομαστής της συνέχισης της επιχειρηματικής δραστηριότητας από νέο επιχειρηματικό φορέα, διευκολύνει τη σύλληψη της ρυθμιστέας ύλης και την νέα αντιμετώπιση των ουσιαστικών και διαδικαστικών προβλημάτων. Στις περιπτώσεις της συγχώνευσης και της διάσπασης η συνέχιση της επιχειρηματικής δραστηριότητας επιτυγχάνεται νομικά. ιδίως μέσω του θεσμού της καθολικής διαδοχής, ενώ στην περίπτωση μετατροπής απουσιάζει κάθε στοιχείο διαδοχής, καθώς ο μετατρεπόμενος φορέας συνεχίζει υπό το νέο νομικό καθεστώς.

Εξισορρόπηση συμφερόντων. Θεμελιώδεις και αναγνωρισμένες δικλείδες προστασίας τις οποίες γνωρίζει το δίκαιό μας από τις ήδη ρυθμιζόμενες σήμερα μορφές μετασχηματισμών, επεκτείνονται σε ολόκληρο το φάσμα των νοητών μετασχηματισμών. Περιορισμός των καταχρηστικών μετασχηματισμών και ανάμειξη της φορολογικής νομοθεσίας. Μειώνονται τα κίνητρα προσαρμογής σε καταχρηστικούς μετασχηματισμούς. Δεν χρειάζεται η αντιστάθμιση της απουσίας του προνομίου της καθολικής διαδοχής με φορολογικές διευκολύνσεις και κίνητρα. Οι κύριες προβλέψεις αφορούν τη διαδικασία, την προστασία των μετόχων, την προστασία των πιστωτών, την ευθύνη των διαχειριστών και μελών του Δ.Σ. και την ακυρότητα.

Ειδικότερα, στο πρώτο μέρος του συγκεκριμένου νομοσχεδίου έχουμε το πεδίο εφαρμογής. Στο δεύτερο μέρος έχουμε τις συγχωνεύσεις, διότι στους εταιρικούς νόμους του ν. 2190/12 και ν. 3190/12 προβλέπεται η συγχώνευση μεταξύ των εταιριών της ίδιας νομικής μορφής, δηλαδή συγχώνευση μεταξύ ΑΕ, ΕΠΕ και ΙΚΕ. Στο νομοσχέδιο πλέον θα προβλέπεται η δυνατότητα συγχωνεύσεων όλων των εταιριών σε όλες τις νομικές μορφές.

Το τρίτο μέρος αφορά τη διάσπαση. Η διάσπαση της εταιρείας σήμερα προβλέπεται μόνο για ανώνυμες εταιρείες. Το νομοσχέδιο εξειδικεύει τη διαδικασία ανάλογα με τη νομική μορφή κάθε εταιρείας καθώς κάθε εταιρικός τύπος έχει τις δικές του ιδιαιτερότητες. Για πρώτη φορά εισάγει τη διαδικασία της μερικής διάσπασης κάτι που είναι πάγιο αίτημα των επιχειρήσεων.

Στο τέταρτο μέρος έχουμε τις μετατροπές των εταιριών. Στο εταιρικό μας δίκαιο μέχρι στιγμής δεν προβλέπεται η μετατροπή προσωπικής εταιρείας ΟΕ και ΕΕ σε ανώνυμη. Αυτή η δυνατότητα παρέχεται σήμερα μόνο μέσω αναλογικής εφαρμογής των διατάξεων του νόμου 2190, καθώς οι μετατροπές ρυθμίζονται μόνο από τους φορολογικούς αναπτυξιακούς νόμους. Στο πέμπτο μέρος είναι οι τελικές και μεταβατικές διατάξεις.

Το δεύτερο μέρος, κυρία Πρόεδρε, του συγκεκριμένου νομοσχεδίου αφορά στην ενσωμάτωση της ευρωπαϊκής Οδηγίας 2014/55/ΕΕ, της 16 Απριλίου 2014 και αφορά την έκδοση ηλεκτρονικών τιμολογίων στο πλαίσιο των δημοσίων συμβάσεων. Με την Οδηγία λοιπόν θεσπίζεται ένα κοινό ευρωπαϊκό πρότυπο για την ηλεκτρονική τιμολόγηση στο πλαίσιο πάντοτε των δημοσίων συμβάσεων, το οποίο μάλιστα έχει ήδη ενταχθεί στο εθνικό σύστημα τυποποίησης. Επίσης, όταν λέμε ηλεκτρονικό τιμολόγιο, εννοούμε μόνο τα μηχαναγνώσιμα τιμολόγια, τα οποία μπορούν να γίνουν αντικείμενο αυτόματης και ψηφιακής επεξεργασίας από τον λήπτη.

Στόχος της ηλεκτρονικής τιμολόγησης είναι η δημιουργία, η αποστολή και η μετάδοση, αλλά ταυτόχρονα και η παραλαβή και η επεξεργασία του τιμολογίου, ώστε να είναι πλήρως αυτοματοποιημένες οι διαδικασίες. Η ηλεκτρονική τιμολόγηση στη χώρα μας εφαρμόζεται ήδη από το 2015. Αυτό που αλλάζει με την ενσωμάτωση της Οδηγίας, είναι ότι για πρώτη φορά θεσπίζεται ένα κοινό ευρωπαϊκό πρότυπο για την ηλεκτρονική τιμολόγηση, γεγονός που θα σημάνει και την επίτευξη διαλειτουργικότητας των συστημάτων τιμολόγησης στην ενιαία αγορά και την εναρμόνιση των διαδικασιών ηλεκτρονικής σύναψης των συμβάσεων.

Η εφαρμογή της ηλεκτρονικής τιμολόγησης συνιστά ένα εργαλείο για την ψηφιοποίηση και τον εκσυγχρονισμό της δημόσιας διοίκησης, συνολικότερα. Η καθιέρωση της ηλεκτρονικής τιμολόγησης στο πλαίσιο των δημοσίων συμβάσεων συμβάλλει στην αυτοματοποίηση και άλλων διαδικασιών μετά την ανάθεση με δευτερογενή αποτελέσματα, όπως ηλεκτρονικές παραγγελίες, ηλεκτρονικές πληρωμές και ηλεκτρονική αρχειοθέτηση με στόχο την ηλεκτρονικοποίηση και την αρχή ως ένα μέρος των διαδικασιών. Επιτυγχάνεται ο περιορισμός του διοικητικού φόρου, η ενίσχυση της δυνατότητας λογιστικού ελέγχου και η αύξηση της διαφάνειας.

Τέλος, πρέπει να σημειωθεί ότι οι ΚΥΑ που θα εκδοθούν κατά εξουσιοδότηση του συγκεκριμένου προς ψήφιση νόμου, τυγχάνουν ήδη της επεξεργασίας από τα αρμόδια όργανα, στα οποία έχουν κληθεί και μετέχουν εκπρόσωποι από όλα τα συναρμόδια Υπουργεία και θα είναι έτοιμες το επόμενο διάστημα, ώστε στο τέλος Απριλίου, οι κεντρικές κυβερνητικές αρχές, - διότι αυτό είναι το πρώτο ζητούμενο - να δύνανται να παραλαμβάνουν και να επεξεργάζονται ηλεκτρονικά τιμολόγια, που είναι σύμφωνα με το ευρωπαϊκό πρότυπο έκδοσης ηλεκτρονικών τιμολογίων και από το επόμενο έτος θα πρέπει να είναι, σε ένα χρόνο δηλαδή, τον Απρίλιο, για το σύνολο ανθουσών αρχών και φορέων.

Αυτές οι δύο πτυχές του συγκεκριμένου νομοσχεδίου είναι το αντικείμενο της σημερινής διαδικασίας. Θα έχουμε την ευκαιρία να μιλήσουμε αναλυτικότερα, αφού ακούσουμε και τους φορείς την επόμενη εβδομάδα. Για τα περαιτέρω, όσον αφορά τα επιμέρους ζητήματα τεχνικά και νομικά επί των άρθρων, θα αποφανθούμε θετικά, αφού ούτως ή άλλως εμείς εισηγούμαστε και άρα είναι θετική η τοποθέτησή μας. Σας ευχαριστώ.

**ΧΑΡΑ ΚΑΦΑΝΤΑΡΗ(Πρόεδρος της Επιτροπής):** Το λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής τα Ν.Δ.):** Κυρίες και κύριοι συνάδελφοι, είναι σαφές ότι η Κυβέρνηση τελευταία δεν συμβαδίζει πολύ καλά με τις υποχρεώσεις που ανέλαβε έναντι των δανειστών, αν και για κάποιους σε αυτή την αίθουσα, βγήκαμε από τα μνημόνια, αλλά εν τούτοις, η μεταμνημονιακή εποπτεία υφίσταται και παραμένει.

Αυτό έχει ως συνέπεια να καλούμαστε να νομοθετούμε πάλι υπό συνθήκες που θυμίζουν πολύ τα μνημονιακά πολυνομοσχέδια της περιόδου μετά την περίφημη διαπραγμάτευση Τσίπρα-Βαρουφάκη. Δεν εξηγείται αλλιώς η σπουδή της Κυβέρνησης να συζητήσουμε με τόσο συνοπτικές διαδικασίες ένα σχέδιο νόμου, όπως αυτό που εξετάζουμε σήμερα. Τόσο εγώ, όσο και οι υπόλοιποι συνάδελφοι, είχαμε ελάχιστο χρόνο να εξετάσουμε ένα νομοσχέδιο, όπως είπα και στην αρχή, περίπου μαζί με την εισηγητική έκθεση και τις καταργούμενες διατάξεις, 200 σελίδων και 155 άρθρων, ένα νομοσχέδιο πολύ τεχνικό, που απαιτεί εξειδικευμένες γνώσεις, ιδίως πάνω στο Εταιρικό Δίκαιο, καθώς εισάγει νέους θεσμούς στον ελληνικό Εταιρικό Δίκαιο.

Επιπλέον, πρόκειται για ένα νομοσχέδιο, αποτέλεσμα συρραφής δύο άλλων νομοσχεδίων, δηλαδή, του «Εταιρικού Μετασχηματισμού» και της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου για την έκδοση ηλεκτρονικών τιμολογίων στο πλαίσιο δημόσιων συμβάσεων, τα οποία νομοσχέδια δημιουργήθηκαν ξεχωριστά το ένα από το άλλο.

Επομένως, πριν μπούμε στην κατ' ουσία εξέταση του παρόντος νομοσχεδίου, οφείλετε, κύριε Υπουργέ, να μας εξηγήσετε για ποιο λόγο δύο νομοθετικές πρωτοβουλίες του Υπουργείου, που συντάχθηκαν και τέθηκαν σε διαβούλευση ξεχωριστά και τα οποία αφορούν τελείως διαφορετικά θέματα, έπρεπε να συγχωνευτούν σε ένα ενιαίο νομοσχέδιο και μάλιστα με τόσο βιαστικές διαδικασίες. Μιλάμε για συγχώνευση εταιριών, που έχει το νομοσχέδιο, αλλά δεν μιλάμε για συγχώνευση νομοσχεδίων.

Η πρακτική σας αυτή παρεμβάζει τις Αρχές της καλής νομοθέτησης και του κοινοβουλευτικού διαλόγου. Πώς είναι δυνατόν να τοποθετηθούν τα Κόμματα επί ενός νομοσχεδίου που αντιμετωπίζει δύο τελείως διαφορετικές θεματικές, δηλαδή, τον εταιρικό μετασχηματισμό και την έκδοση ηλεκτρονικών τιμολογίων στο πλαίσιο των δημοσίων συμβάσεων; Πέστε μου, κύριε Υπουργέ, αν ένας Εισηγητής, ένα Κόμμα, διαφωνεί με το ένα νομοσχέδιο και συμφωνεί με το άλλο, πως θα ψηφίσει το σύνολο του νομοσχεδίου; Γι' αυτό λέω, ότι θα έπρεπε να είναι δύο διαφορετικά νομοσχέδια. Με την ευχή λοιπόν, να μην επαναληφθεί αυτή η πρακτική, θα προχωρήσω σε κάποιες πρώτες παρατηρήσεις,

Επί της αρχής, οφείλω να αναφέρω, ότι στη Ν.Δ. δεν αντιμετωπίζουμε ως αχρείαστη, την νομοθετική πρωτοβουλία για την συστηματοποίηση του Δικαίου των εταιρικών μετασχηματισμών. Είναι σαφές, ότι συντασσόμαστε υπέρ ενός ενιαίου νομοθετήματος που θα αντιμετωπίζει με στρατηγικό και ολιστικό τρόπο τα ζητήματα συγχωνεύσεων, μετατροπών και διασπάσεων των εταιρικών σχηματισμών, αντί αυτές οι διατάξεις να είναι διάσπαρτες σε πολλά νομοθετήματα, όπως είναι μέχρι σήμερα και όχι με πληρότητα, όπως φέρνει το νομοσχέδιο. Άλλωστε, αυτή η διασπορά είχε δημιουργήσει φαινόμενα καταχρηστικών εταιρικών μετασχηματισμών, δηλαδή, αυτών που δεν προβλεπόταν ευθέως από το Δίκαιο, έτσι κατέστη αναγκαία η δυνατότητα της υπάρξεως αυτών των σχημάτων, αλλά και οι συνέπειές της να ερευνηθούν νομολογιακά, συχνά με τρόπο αντιφατικό, ενώ δεν εξυπηρετούνταν πάντοτε η Αρχή της ελευθερίας των συναλλαγών.

Πράγματι για τους κύριους συναδέλφους, τους μη νομικούς, μπορεί να μην προβλεπόταν αυτές οι ειδικές μορφές συγχωνεύσεων, γιατί μπορεί να είχαμε συγχωνεύσεις μεταξύ εταιριών του αυτού τύπου ή δεν υπήρχαν έτσι, η νομολογία των δικαστηρίων όμως, κατά «πλάσμα» Δικαίου, αν θέλετε, ή καταχρηστικά, είχε ρυθμίσει ζητήματα τέτοια, συνεπώς είναι σωστό να υπάρχει μια ενιαία ρύθμιση.

Για τη Ν.Δ. ένα ζήτημα τριβής είναι η διάδραση των διατάξεων με την φορολογική νομοθεσία. Κατά την άποψή μας, εφόσον δημιουργείται ένα ενιαίο θεσμικό πλαίσιο για τους εταιρικούς μετασχηματισμούς, θα ήταν χρήσιμο αυτό να περιλαμβάνει και την επανεξέταση και ενδεχομένως, επαναδιατύπωση της σχετικής φορολογικής νομοθεσίας. Δεν έχουμε μέχρι στιγμής πειστεί ότι οι γενικές διατυπώσεις που άρθρου 4 του νομοσχεδίου μπορούν να αντιμετωπίσουν ζητήματα δυσερμηνειών και αντιφατικών ρυθμίσεων, που μπορεί να υπάρξουν μεταξύ εταιρικής και φορολογικής νομοθεσίας.

Θεωρώ, πως και μετά την ενδεχόμενη ψήφιση του νομοσχεδίου, τώρα, θα αναφερθώ κύριε Πιτσιόρλα, κύριε Αναπληρωτή Υπουργέ, σε κάτι που μας είπε και ένας από τους συντάκτες του νομοσχεδίου των εταιρικών - αναφέρομαι στον κ. Περάκη - και είχε πει ο κ. Περάκης κάτι σωστό, ότι θα παρουσιάζει το φαινόμενο της «παρά φύση δομικής εμπλοκής του Φορολογικού Δικαίου στο Εμπορικό Δίκαιο», όπως το είχε χαρακτηρίσει, νομίζω, ευφυώς και θα πρέπει να το δείτε αυτό. Εμένα με απασχόλησε, όταν το είπε και έχω άποψη, αν θέλετε, να τα πούμε σε κάποια άλλη συζήτηση.

Θεωρούμε ότι το νομοσχέδιο θα μπορούσε να ενσωματωθεί, αν μη τι άλλο, κατ` αρχές γενικότερης φορολογικής στρατηγικής της χώρας, δηλαδή να υπάρχουν κίνητρα-αντικίνητρα, αναφορικά με τους εταιρικούς μετασχηματισμούς και παράλληλα να επιλύει και τεχνικά ζητήματα που αφορούν στη λογιστική και φοροτεχνική απεικόνιση, καθώς και στην παρακολούθηση των εταιρειών αυτών.

Πέραν τούτου πιστεύω, πως είναι προς τη σωστή κατεύθυνση η εισαγωγή των εννοιών της «μερικής διάσπασης» του άρθρου 56 και «απόσχισης κλάδου» του άρθρου 57 στο Δικαιικό μας Σύστημα. Έχουμε όμως αμφιβολίες για την πληρότητα των διατάξεων για άλλα πολύ σημαντικά ζητήματα και αναφέρω τα βασικότερα. Όσον αφορά το ελάχιστο περιεχόμενο των σχεδίων των εταιρικών μετασχηματισμών, αλλά και της δημοσιότητας που οφείλουν να τύχουν - αναφέρομαι στα άρθρα 60 του νομοσχεδίου και επόμενα, για τους συνεργάτες σας,. Δέστε με προσοχή, εδώ θα περιμένω να ακούσω και τους Φορείς πάνω σε αυτά, για να μπορέσω να τοποθετηθώ μετά.

Ένα άλλο θέμα είναι για την εκτίμηση από εμπειρογνώμονες των σχεδίων εταιρικών μετασχηματισμών και τα προσόντα αυτών των εμπειρογνωμόνων. Δηλαδή, έχω κάποιες αμφιβολίες αν και οι διπλωματούχοι οικονομολόγοι των Οικονομικών Επιμελητηρίων, που δεν είναι πιστοποιημένοι, αν θα μπορούν να ανταπεξέλθουν στα καθήκοντά τους, δηλαδή, αν έχουν τα εχέγγυα της εμπειρίας. Εδώ αναφέρομαι, για να γίνει αντιληπτό πρέπει να δείτε τον συνδυασμό των άρθρων 10 και 62. Αν το δείτε αυτό σε συνδυασμό, είναι ένα ζήτημα που θα σας λύσει πολλά θέματα, βέβαια και εγώ πολύ γρήγορα τα είδα χθες το βράδυ ξενυχτώντας, όπως και άλλοι συνάδελφοι, μπορεί να έχω και κάποιο λάθος, αλλά να τα δούμε μετά, δεν έχουμε κανένα πρόβλημα, είναι νομοθέτημα που πρέπει να το δούμε, για την ανάπτυξη της χώρας, με πνεύμα κατανόησης και προσφοράς.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης, Υπουργός Οικονομίας και Ανάπτυξης):** Κύριε Αθανασίου, συγνώμη, αυτό που είπατε πριν για τα μέλη του Οικονομικού Επιμελητηρίου, το ερώτημά σας δεν το κατάλαβα.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής τα Ν.Δ.):** Δεν ξέρω αν έχουν την εμπειρία. Έχετε τρεις περιπτώσεις εκεί, αν θυμάμαι καλά. Στις δύο πρώτες περιπτώσεις είναι σωστό -ορκωτοί λογιστές και οι άλλοι λογιστές οι οποίοι είναι διαπιστευμένοι - οι οικονομολόγοι είναι μια τρίτη κατηγορία, που είναι του Οικονομικού Επιμελητηρίου, δεν ξέρω αν έχουν την εμπειρία σε τέτοια θέματα και το θέτω ως προβληματισμό, δεν υποθέτω ότι είναι άλφα ή βήτα, δεν είναι μέρα ή νύχτα.

Τώρα για τον προληπτικό έλεγχο της νομιμότητας, θέλω να αναφερθώ στα ακριβή όρια του ελέγχου που δεν καθίστανται τόσο σαφή. Βέβαια, στην εισηγητική έκθεση, εάν διαβάσετε με προσοχή, υπάρχει μια αντίφαση εκεί, θα σας τα πω και μετά, όπου λέτε ότι είναι «τυπικός ο έλεγχος» και διερωτώμαι γιατί πρέπει να είναι τυπικός. Δηλαδή, οι υπάλληλοι οι οποίοι θα είναι σε τέτοιους ελέγχους στις Περιφέρειες, για παράδειγμα, όταν οι δύο εταιρείες οι οποίες θα συγχωνευτούν ή θα διασπάσουν είναι της ίδιας Περιφέρειας, γιατί πρέπει να είναι τυπικός ο έλεγχος; Είναι ένα ζήτημα αυτό, γιατί αν έχουμε εξειδικευμένο Προσωπικό στις Περιφέρειες- αλλά και στο Υπουργείο ακόμη- όταν οι εταιρείες είναι σε δύο διαφορετικές Περιφέρειες κι εκεί θα είναι θέμα.

Ένα άλλο θέμα που με απασχόλησε, είναι οι διατάξεις για την προστασία των πιστωτών των μετασχηματιζόμενων εταιριών. Για παράδειγμα, θεωρώ την προθεσμία του άρθρου 65, για την προστασία των πιστωτών για την διάσπαση υπερβολικά σύντομη. Αναφέρεστε σε είκοσι μέρες από την ολοκλήρωση των διατυπώσεων της δημοσιότητας του άρθρου 60. Δέστε το και αυτό.

Τώρα έχω ένα άλλο πρόβλημα με την έννοια του «πταίσματος». Ποια είναι η νομική έννοια του «πταίσματος» όπως την έχετε; Τι αναφέρετε, το συμβατικό πταίσμα; το ποινικό πταίσμα; Και εν πάση περιπτώσει, το άρθρο 65-3- το λέω για τους συνεργάτες σας, να σας βοηθήσω λίγο για να μην κουραζόμαστε για την άλλη φορά- λέει: «Κάθε διαφορά που προκύπτει από την εφαρμογή της παραγράφου 1 του άρθρου 5, επιλύεται από το δικαστήριο, το οποίο στην περίπτωση αυτή δικάζει κατά τη διαδικασία του άρθρου 682», δηλαδή ασφαλιστικά μέτρα. Δεν ξέρω αν για ένα τόσο σοβαρό θέμα, πρέπει να έχουμε διαδικασία ασφαλιστικών ή έχουμε εκούσια Μονομελούς, για να έχουμε εχέγγυα.

Πάμε στο 5, γιατί παραπέμπει στο 5; Λέει: «Για την εκδίκαση των υποθέσεων, που απορρέουν από την εφαρμογή του παρόντος, αποκλειστικά αρμόδιο είναι το Μονομελές Πρωτοδικείο, εκτός αν ορίζεται διαφορετικά».

Ωραία. Το Μονομελές. Με ποια διαδικασία; Ποια είναι η διαδικασία που θα έχετε; Τακτική; Εκούσια; Ασφαλιστικά; Δείτε το αυτό, γιατί, αν δεν τα λύσουμε αυτά, θα δημιουργηθούν και νομολογιακά προβλήματα στα δικαστήρια, αύριο.

Μετά, οι εγκριτικές αποφάσεις Περιφερειάρχη-Υπουργού. Τα είπαμε αυτά, πριν. Δεν χρειάζεται να επανέλθω.

Κυρίες και κύριοι Συνάδελφοι, κύριε Υπουργέ, εγώ πιστεύω ότι οι διατάξεις πρέπει να κρατούν την ισορροπία ανάμεσα στους σκοπούς της επιτάχυνσης της απλούστευσης των διαδικασιών και της καταπολέμησης της γραφειοκρατίας από τη μια μεριά, αλλά, από την άλλη, την προστασία των μετόχων, των πιστωτών και καλόπιστων τρίτων. Ιδιαίτερη μνεία θα πρέπει να ληφθεί για την περίπτωση που υφίστανται εκκρεμείς μη εξυπηρετούμενες δανειακές υποχρεώσεις.

Γι' αυτό πρόσθεσα να καλέσουμε και την Ένωση των Ελληνικών Τραπεζών, εδώ, για να μας τα πουν αυτά. Για τα ζητήματα αυτά και πριν εκφέρουμε την τελική μας άποψη επί της αρχής, θέλουμε να ακούσουμε την άποψη των φορέων. Γι' αυτό και η τελική θέση της Ν.Δ. επί του νομοσχεδίου θα εξαρτηθεί, σε μεγάλο βαθμό, από τη στάση των φορέων, -ιδίως αυτών που σχετίζονται με την πραγματική οικονομία και την αγορά.

Το δεύτερο τμήμα του σχεδίου νόμου, σκοπό έχει την ενσωμάτωση της Οδηγίας –όπως είπα. Πρόκειται για ακόμη μια Οδηγία που εισάγεται με κάποια καθυστέρηση. Επί της αρχής είμαστε θετικοί. Όμως, θα ήθελα και εδώ να ακούσω και για το δεύτερο μέρος και τις απόψεις των φορέων. Τα περισσότερα θα τα πούμε στην κατ' άρθρο συζήτηση.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Λιβανίου Ζωή, Θεοπεφτάτου Αφροδίτη, Τόσκας Νικόλαος, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Μπαλτάς Αριστείδης, Κάτσης Μάριος, Καφαντάρη Χαρά, Κουρουμπλής Παναγιώτης, Δριτσέλη Παναγιώτα, Μεϊκόπουλος Αλέξανδρος, Ριζούλης Ανδρέας, Παπαδόπουλος Νικόλαος, Γεννιά Γεωργία, Καΐσας Γεώργιος, Μιχελογιαννάκης Ιωάννης, Σιμορέλης Χρήστος, Αυλωνίτου Ελένη, Ρίζος Δημήτριος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Κέλλας Χρήστος, Γιόγιακας Βασίλης, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Κωνσταντινόπουλος Δημήτριος, Παναγιώταρος Ηλίας, Καρακώστας Ευάγγελος, Βαρδαλής Αθανάσιος, Κατσώτης Χρήστος, Λαμπρούλης Γεώργιος, Γεωργιάδης Μάριος, Αμυράς Γεώργιος και Κατσίκης Κωνσταντίνος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κύριο Αθανασίου. Το λόγο έχει ο κ. Κωνσταντινόπουλος, Ειδικός Αγορητής της Δημοκρατικής Συμπαράταξης.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Ευχαριστώ, κυρία Πρόεδρε.

Κύριοι Συνάδελφοι, κύριοι Υπουργοί, το νομοσχέδιο, όσον αφορά στον τίτλο του, είναι ένα σημαντικό νομοσχέδιο, που αφορά στην Ελλάδα της παραγωγής και της επιχειρηματικότητας.

Διαβάζοντας αυτό το νομοσχέδιο και μην έχοντας ακούσει ακόμα τους φορείς, μπήκα στο διαδίκτυο να δω τα σχόλια - θετικά ή αρνητικά. Είδα ότι είχε μόνον ένα σχόλιο. Υπάρχει η περίπτωση να είναι όλα καλά και υπάρχει και η περίπτωση να μην το κατάλαβε κανένας. Πάντως, στη ΔΙΑΥΓΕΙΑ, δεν υπάρχουν άλλα σχόλια. Ένα μόνο σχόλιο είναι σε σχέση με όλα αυτά.

Άρα, ο στόχος αυτός που πρέπει να έχει το Υπουργείο είναι η μείωση της γραφειοκρατίας; Είναι; Είναι να δυναμώσουν οι επιχειρήσεις; Είναι η διευκόλυνσή τους;

Εμείς πιστεύουμε ότι, παρόλο που θέλει και έχει προθέσεις και στοιχεία εκσυγχρονισμού, έχει πάρα πολλές αγκυλώσεις, που ουσιαστικά, στο τέλος, δεν θα καταλήξουν σε αυτόν τον ιδεατό στόχου που έχουμε.

Διαβάζοντας λίγο και μιλώντας με συνεργάτες, κατανοούμε ότι πήρατε ένα μέρος ή την πλειοψηφία του γερμανικού μοντέλου, στο οποίο όμως προσθέσατε γραφειοκρατία. Προσθέσατε πάρα πολλή γραφειοκρατία. Γι' αυτό λέμε ότι πρέπει να δούμε και τις τρεις κατηγορίες - μετασχηματισμός, συγχώνευση, διάσπαση και μετατροπή - και να ακούσουμε τους φορείς, όσον αφορά στα θέματα αυτά. Υπάρχει ένα θέμα για να καταλάβουμε όλοι και νομίζω ότι το νομοσχέδιο δεν εμπεριέχει το μετασχηματισμό των ατομικών επιχειρήσεων. Έχει μετασχηματισμό, συγχώνευση και οτιδήποτε άλλο όλων των άλλων επιχειρήσεων. Ένα από τα ζητήματα στους εταιρικούς μετασχηματισμούς, είναι ότι δεν υφίσταται ενιαία αντιμετώπιση και ρύθμιση των μετασχηματισμών. Αυτό, με αποτέλεσμα δυνατότητες που δίνονται σε ορισμένες νομικές μορφές, να μην προβλέπονται για άλλες. Και αυτό πραγματικά δημιουργεί ένα κενό.

Βάζω ένα θέμα, το οποίο θα το έχουν δει και οι Υπουργοί και νομίζω ότι γι' αυτό έφεραν και αυτή την πρωτοβουλία. Υπάρχουν τα στοιχεία της Παγκόσμιας Τράπεζας, όπου η χώρα μας είναι η 27η στην ανταγωνιστικότητα μεταξύ των χωρών της Ε.Ε. και είναι στο Doing Business 7 μονάδες χαμηλότερα. Άρα, εάν μιλήσουμε σε έναν επιχειρηματία και του ζητήσουμε να μας πει γιατί να μετατρέψει την εταιρεία, να κάνει ένα μετασχηματισμό, να συγχωνεύσει την εταιρεία του, τι θα πει; Έχει κάποιο κίνητρο; Έχουμε συνδέσει σε αυτό το νομοσχέδιο όλη αυτή τη διαδικασία με φορολογικά κίνητρα, για να μπορέσει να έχει αξία ο επιχειρηματίας να μπει σε αυτή τη διαδικασία;

Τι έχουμε κάνει; Στη διάσπαση π.χ. υπάρχει ένα μεγάλο ζήτημα. Δεν λέω για όλους τους επιχειρηματίες, αλλά εδώ, δεν πρέπει να το επιτρέψουμε. Να είναι μια ευκαιρία για κάποιους. Και εδώ, αυτό θέλει μια ειδική προσέγγιση την οποία θα δούμε τις επόμενες μέρες και με τους φορείς. Κάποιοι επιχειρηματίες να κρατήσουν τον υγιή κλάδο και να το συγχωνεύσουν με κάποιον άλλο και να πτωχεύσουν το ζημιογόνο. Μήπως αυτό αφορά μεγάλες εταιρείες, κύριοι Συνάδελφοι; Δεν λέω σε καμία περίπτωση ότι υπάρχει πρόθεση, λέω ότι πρέπει να το προσέξουμε, θα φανεί και στη συνέχεια αν αυτό υπάρχει ή όχι. Μήπως εδώ πρέπει να προσέξουμε και να βάλουμε τις ασφαλιστικές δικλείδες; Διότι, αλλιώς, δεν θα φτιάξουμε μια νέα τάξη, η οποία χάρη στη «νομιμότητα» θα την αξιοποιήσουν προς όφελός τους; Είναι ένα θέμα, το οποίο θα πρέπει να μας εξηγήσετε αναλυτικά. Θα πρέπει να μας πουν τις ασφαλιστικές δικλίδες και βεβαίως, οι φορείς που θα έρθουν. Έχω δει κάποια σχόλια, ελάχιστα, διότι εμείς δεν συμμετείχαμε στη διαβούλευση, κύριε Υπουργέ, και πολύ σωστά θα θέλαμε να ακούσουμε και αυτό το θέμα, έτσι ώστε να μπορέσουμε να γνωρίζουμε τι ακριβώς σκέφτονται. Άρα, τα γενικά σημεία είναι αυτά που σας είπα.

Τώρα, όσον αφορά το δεύτερο τμήμα του νομοσχεδίου. Αυτό είναι ένα άλλο, διαφορετικό νομοσχέδιο. Είναι μια, εν πάση περιπτώσει, εναρμόνιση με το Ευρωπαϊκό Δίκαιο. Είναι Συμβάσεις, οι οποίες συνάπτονται στους τομείς Άμυνας και Ασφάλειας, δημόσιες Συμβάσεις και Συμβάσεις έργων και Συμβάσεις παραχώρησης έργων και υπηρεσιών, με ένα συγκεκριμένο ποσό. Εδώ θέλω να σας βάλω μια επισήμανση, την οποία μας την είπαν. Παρότι διάβασα ότι η Ε.Α.Α.ΔΗ.ΣΥ. *(Ενιαία Ανεξάρτητη Αρχή Δημοσίων Συμβάσεων)* είναι σύμφωνη σε αυτό το θέμα, δεν μπόρεσα να το διαβάσω αναλυτικά. Θέλω να μου εξηγήσετε και χρήζει μιας αναφοράς. Στην παράγραφο 2 του άρθρου 154, προβλέπεται διαφορετική έναρξη ισχύος για τις μη κεντρικές αναθέτουσες Αρχές και αναθέτοντες φορείς. Γιατί συμβαίνει αυτό; Για ποιο λόγο;

Αυτή ήταν μια αρχική τοποθέτηση, όπως καταλαβαίνετε και μετά απ' αυτά που είπε ο κ. Υπουργός, καταλαβαίνετε ότι κανένα κόμμα, ουσιαστικά, δεν μπορεί να μην επιφυλαχθεί, εάν δεν ακούσουμε το σύνολο με τους φορείς, ώστε να μπορέσουμε να έχουμε μια ουσιαστική και σφαιρική αντίληψη για όλο το νομοσχέδιο.

Σας ευχαριστώ πάρα πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κύριο Κωνσταντινόπουλο. Στο σημείο αυτό, το λόγο έχει ζητήσει ο Υπουργός Οικονομίας και Ανάπτυξης κ. Ιωάννης Δραγασάκης και αμέσως μετά θα συνεχίσουμε με τους Ειδικούς Αγορητές.

Παρακαλώ, κύριε Δραγασάκη.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**: Καταρχήν, τα ερωτήματα που διατυπώνονται και θα διατυπωθούν, εμείς θα τα καταγράψουμε και θα έχουμε την ευχέρεια μετά, σε επόμενες Επιτροπές, να δοθούν απαντήσεις.

Θα ήθελα να απαντήσω στο ερώτημα που ετέθη, πού εντάσσεται, ποιος είναι ο σκοπός, ποιος είναι ο στόχος αυτού του νομοσχεδίου, το οποίο το έθεσε ο κ. Κωνσταντινόπουλος τώρα. Προφανώς είναι ένα νομοσχέδιο που βοηθάει στη μείωση της γραφειοκρατίας, δίνει μεγαλύτερη ευελιξία στο να συγχωνεύονται επιχειρήσεις, να αλλάζουν μορφή κ.λπ., αλλά θα ήθελα να επισημάνω μια βαθύτερη διάσταση που τουλάχιστον εγώ θα απέδιδα σ' αυτό το νομοσχέδιο και σε άλλα συναφή.

Ένα από τα βασικά και διαχρονικά διαρθρωτικά προβλήματα της ελληνικής οικονομίας είναι το μικρό μέγεθος των εκμεταλλεύσεων και των επιχειρήσεων κι ένα δεύτερο είναι ότι οι μικρές επιχειρήσεις στην Ελλάδα είναι πολύ μικρές σε σχέση με τις μικρές των άλλων χωρών. Αυτό είναι ένα πρόβλημα, το οποίο ιδίως με το άνοιγμα των αγορών και με την ανάγκη εξωστρέφειας της οικονομίας είναι σοβαρό, με την έννοια ότι μπορεί μια επιχείρηση να έχει ένα καλό προϊόν, αλλά να μην μπορεί να έχει πρόσβαση λόγω του μεγέθους της στις διεθνείς αγορές. Παράδειγμα κλασικό οι οινοπαραγωγοί της Νεμέας ή μιας άλλης περιοχής. Κάθε μονάδα έχει εξαιρετικό προϊόν, αλλά εάν δεν βρουν ένα τρόπο να συνεννοηθούν και να μεγαλώσουν ή να συνενωθούν, θα έχουν δυσκολίες να εδραιώσουν το προϊόν τους στις διεθνείς αγορές και κάνουν κάποιες προσπάθειες προς αυτή την κατεύθυνση.

Πώς θα απαντήσουμε σε αυτό το πρόβλημα; Η πρώτη απάντηση είναι μέσω της μεγέθυνσης, δηλαδή η μικρή επιχείρηση να γίνει μεγαλύτερη και η μεγαλύτερη ακόμη μεγαλύτερη. Εδώ έχουμε, πρώτον, θέματα ελληνικής επιχειρηματικότητας, δηλαδή κατά πόσον οι επιχειρήσεις στην Ελλάδα επανεπενδύουν τα κέρδη τους και δεύτερον, έχουμε προβλήματα ανταγωνισμού, δηλαδή, ότι πολλές φορές η μικρή επιχείρηση αντιμετωπίζει έναν αδυσώπητο ανταγωνισμό και όχι μόνο δεν μπορεί να μεγαλώσει, αλλά και καταστρέφεται. Γι' αυτό έχουμε, ιδίως στη φάση της μεγάλης ύφεσης, τόσα πολλά κλεισίματα επιχειρήσεων. Τώρα, ευτυχώς, το άνοιγμα υπερκαλύπτει το κλείσιμο. Όμως είναι ένας τρόπος η μεγέθυνση των επιχειρήσεων.

Ο δεύτερος τρόπος είναι η συγχώνευση των επιχειρήσεων, κλασικός τρόπος, και αυτό το νομοσχέδιο, όπως αναφέρθηκε άλλωστε και θα εξηγηθεί και ειδικότερα, εξ αντικειμένου, εφόσον το ψηφίσουμε και υλοποιηθεί, θα διευκολύνει τις συγχωνεύσεις.

Αρκεί αυτό το νομοσχέδιο; Αναφέρθηκε ότι, εκτός από τις διευκολύνσεις αυτές τις θεσμικές που εισάγει το νομοσχέδιο, πρέπει να δούμε και φορολογικά κίνητρα και αυτό ακριβώς είναι ένα δεύτερο βήμα, το οποίο θα ακολουθήσει μετά από συνεργασία και με το Υπουργείο Οικονομικών.

Ας υποθέσουμε, όμως, ότι τα κάναμε όλα αυτά με τον πιο άψογο τρόπο. Διευκολύνουμε τη μεγέθυνση των επιχειρήσεων, διευκολύνουμε τις συγχωνεύσεις και με θεσμικά εργαλεία και με φορολογικά. Αρκεί αυτό για να απαντήσουμε στο δομικό πρόβλημα που είπα στην αρχή περί μικρού μεγέθους κ.λπ.; Κατά την άποψή μας δεν αρκούν όλα αυτά τα μέτρα. Γιατί; Διότι το μικρό μέγεθος αναπαράγεται. Επομένως, εδώ είναι το σημείο που περισσότερο ήθελα να τονίσω, ότι πρέπει να εμβαθύνουμε λίγο περισσότερο και στις αιτίες των φαινομένων αυτών και στην αντιμετώπισή τους.

Εδώ, πολλοί μιλούν για ένα ιδιαίτερα ατομικιστικό χαρακτήρα του ελληνικού σχηματισμού. Είναι μια συζήτηση που έχει αρχίσει δεκαετίες πριν και συνεχίζεται. Άλλοι θα τονίσουν περισσότερο τις οικονομικές αιτίες κ.λπ. Όλα αυτά, στη δική μου τουλάχιστον αντίληψη, καταλήγουν σε ένα παράγοντα: ότι πρέπει να ενισχύσουμε τη συνεργασία μεταξύ των επιχειρήσεων. Όσα μέτρα, δηλαδή, και να πάρουμε για τη μεγέθυνση και τη συγχώνευση των επιχειρήσεων, εάν δεν υπάρχει κλίμα, διάθεση και δυνατότητα συνεργασίας μεταξύ των επιχειρήσεων, το αρχικό πρόβλημα που είπα σε μεγάλο βαθμό θα παραμένει και το ξέρουμε και στον αγροτικό χώρο πόσο έντονο είναι το πρόβλημα αυτό, αλλά και στο χώρο της μεταποίησης και στο χώρο του τουρισμού και στο χώρο των υπηρεσιών, σε όλη την οικονομία.

Επομένως, εάν το ένα σκέλος των θεσμικών μας παρεμβάσεων πρέπει να είναι στην κατεύθυνση που είναι αυτό το νομοσχέδιο και σωστά είναι, το δεύτερο σκέλος πρέπει να είναι μέτρα και πολιτικές οι οποίες θα ενισχύουν τη συνεργασία είτε σε ό,τι αφορά την εξωστρέφεια των επιχειρήσεων είτε σε ό,τι αφορά την από κοινού αντιμετώπιση διαφόρων παραγόντων, όπως είναι η πληροφόρηση, η απόκτηση τεχνολογίας και άλλοι πολλοί τέτοιοι τρόποι. Έχουμε προγράμματα και στην Ολομέλεια, πιστεύω ότι θα μπορέσω να παρουσιάσω κάποια στοιχεία, αλλά θα ήθελα να πω ότι αυτό είναι και ένα πεδίο ανοιχτό, δηλαδή υπάρχουν πράγματα που μπορούμε να σκεφτούμε και να κάνουμε. Εάν δούμε άλλες χώρες, η Ιταλία π.χ. ήδη από τη δεκαετία του ’90 πέτυχε αρκετά πράγματα προωθώντας δικτύωση μικρών επιχειρήσεων, συνεργασία κ.λπ.

Λέγοντας αυτό, κλείνω ακριβώς και με μία παρατήρηση σε αυτό που είπε ο κ. Αθανασίου. Δεν είναι σωστό ότι τώρα νομοθετούμε υπό την πίεση κάποιων μνημονίων. Οι Θεσμοί μας είχαν ζητήσει να αλλάξουμε το νόμο περί ανωνύμων εταιρειών. Όλα τα άλλα είναι δικές μας πρωτοβουλίες - και αυτή και άλλες - και ιδίως αυτό που σας είπα στο τέλος, το να σκεφτούμε δηλαδή εμείς ένα νέο μοντέλο ανάπτυξης στο οποίο η μικρή επιχείρηση, όχι μεμονωμένα, αλλά μέσω διαφόρων συνεργατικών σχημάτων, θα αποτελέσει βασικό πόλο ανάπτυξης και είναι δικό μας θέμα να δούμε με τι κίνητρα, με τι θεσμούς και με ποιους τρόπους μπορούμε να τα πετύχουμε όλα αυτά.

Ήθελα, λοιπόν, να κάνω αυτά τα σχόλια και ευχαριστώ για την ανοχή σας να τα κάνω τώρα και βεβαίως ο Αναπληρωτής Υπουργός και ο Γραμματέας, εφόσον χρειαστεί με τους συνεργάτες, μπορούμε να δούμε και ειδικότερα θέματα, εφόσον τεθούν.

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Ευχαριστούμε κι εμείς.

Πριν προχωρήσουμε θα διαβάσω τους φορείς για να αρχίσουν οι Υπηρεσίες να ειδοποιούν.

Επαγγελματικό Επιμελητήριο Αθηνών, ΣΕΒ, ΕΣΕΕ, ΓΣΕΒΕΕ, Ολομέλεια Δικηγορικών Συλλόγων Ελλάδος, Κεντρική Ένωση Επιμελητηρίων (ΚΕΕ), Σύνδεσμος ΑΕ – ΕΠΕ, Οικονομικό Επιμελητήριο, ΠΟΦΕΕ, Σύνδεσμος Επιχειρήσεων Πληροφορικής και Επικοινωνιών, Ένωση Εισηγμένων Εταιρειών, Συμβολαιογραφικός Σύλλογος Εφετείων, Σύνδεσμος Εμπορικολόγων, Ένωση Δικαστών και Εισαγγελέων, Επιτροπή Κεφαλαιαγοράς, Χρηματιστήριο Αθηνών, ΕΝ.ΠΕ., Ενιαία Ανεξάρτητη Αρχή Δημοσίων Συμβάσεων, Ένωση Ελλήνων Δημοσιολόγων, Πανελλήνια Ομοσπονδία Λογιστών, Ένωση Ελληνικών Τραπεζών, Σύνδεσμος Επιχειρήσεων και Βιομηχανιών, Σώμα Ορκωτών Ελεγκτών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** (εκτός μικροφώνου): Το Επαγγελματικό Επιμελητήριο είχα πει. Δεν το άκουσα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το είπαμε Επαγγελματικό Επιμελητήριο Αθηνών που το ζήτησε ο κ. Κωνσταντινόπουλος και η Κεντρική Ένωση Επιμελητηρίων. Είναι μέλος, το ξέρω, αλλά τι να κάνουμε!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** (εκτός μικροφώνου): Έχουν ένα ιδιαίτερο ενδιαφέρον.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας)**: Μισό λεπτό. Καλούμε την Κ.Ε.Ε. Εάν καλέσουμε ένα ακόμα, θα τεθεί το ερώτημα γιατί δεν καλούμε και άλλα Επιμελητήρια. Θα ζητήσουν οι πάντες να έρθουν και θα έχουν δίκαιο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** (εκτός μικροφώνου): Το κάνουμε σε όλα τα νομοσχέδια αυτό.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας)**: Εγώ δεν έχω αντίρρηση, αλλά θα έρθουν μετά και άλλα Επιμελητήρια.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)** (εκτός μικροφώνου): Δεν θα έρθει κανείς. Αφού εμείς αποφασίζουμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Συνεχίζουμε.

Το λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή)**: Ευχαριστώ, κυρία Πρόεδρε.

Πριν ξεκινήσω να κάνω κι εγώ κάποια πρώτα σχόλια, γιατί κι εμείς δεν είχαμε τη δυνατότητα να μελετήσουμε αυτό το ογκωδέστατο και πολύ ενδιαφέρον νομοσχέδιο, θα ήθελα να απαντήσω σε κάτι που είπε ο κύριος Υπουργός, αλλά έφυγε βέβαια. Έφερε το παράδειγμα της Ιταλίας και της ανάπτυξης, ειδικότερα τη δεκαετία του ’90. Βέβαια, αν θέλουμε να μιμηθούμε τους Ιταλούς, οι οποίοι είναι και λαός που μοιάζει πολύ με τους Έλληνες, έτσι λέμε, πρέπει να δούμε κάποιες σημαντικές λεπτομέρειες και διαφορές. Βλέπουμε, λοιπόν, ότι οι φρεσκοκομμένες συσκευασμένες σαλάτες που υπάρχουν στα σουπερμάρκετ και είναι προελεύσεως Ιταλίας, είναι σχεδόν στη μισή τιμή απ' ό,τι τα αντίστοιχα ελληνικά προϊόντα και, προφανώς, όχι επειδή είναι κατώτερης ποιότητας ή πουλάνε σαβούρα. Μάλλον έχει να κάνει με το κόστος παραγωγής των προϊόντων στην Ιταλία, με την τιμή του πετρελαίου κίνησης και του πετρελαίου του αγροτικού που είναι περίπου στο μισό από την τιμή στην Ελλάδα, έχει να κάνει με το Φ.Π.Α. όλων των προϊόντων που σχετίζονται με τον αγροτικό τομέα, το οποίο είναι υποπολλαπλάσιο του αντίστοιχου Φ.Π.Α. που υπάρχει στην πατρίδα μας και διάφορες άλλες λεπτομέρειες, οι οποίες καθιστούν τα προϊόντα της Ιταλίας πολύ πιο ανταγωνιστικά από τα αντίστοιχα ελληνικά προϊόντα.

Επανέρχομαι στο εν λόγω νομοσχέδιο. Ευθύς εξαρχής καθιστούμε σαφές ότι η συνεχής διαδικασία παραγωγής δικαίου με την εισαγωγή νέων σχεδίων νόμου, που ρυθμίζουν το νομικό πλαίσιο των εταιριών, αντί να καλλιεργεί το έδαφος για την ορθολογική ανάπτυξη, σύμφωνα με τις πραγματικές συνθήκες στο χώρο του επιχειρείν δημιουργεί εμπόδια στους σημερινούς και αυριανούς επιχειρηματίες, εξαιτίας της συνεχούς μεταβολής του νομικού καθεστώτος.

Οι υποτιθέμενες αρχές, που υποστηρίζετε ότι εξυπηρετεί η υιοθέτηση του προτεινόμενου σχεδίου νόμου, δηλαδή η ανάπτυξη, η μείωση της γραφειοκρατίας και άλλα πολύ εύηχα σχόλια και παρατηρήσεις, που ακούσαμε από τον κ. Υπουργό, η προσαρμογή στο διαρκώς μεταβαλλόμενο οικονομικό περιβάλλον και στο πεδίο του ανταγωνισμού αποτελούν σύμφωνα με την πραγματική εικόνα που παρουσιάζει σήμερα ο μέσος επιχειρηματίας, ψευδεπίγραφες αναφορές. Αυτό, γιατί όλοι γνωρίζουμε ότι η συντριπτική πλειοψηφία των επιχειρήσεων, που δραστηριοποιούνται σε διάφορους τομείς της οικονομίας πραγματικά στενάζουν από τη συνεχή οικονομική πίεση, που ασκήθηκε και ασκείται τα τελευταία δέκα έτη από πρακτικές αρρωστημένα λανθασμένες, όπως το παραδέχονται και αυτοί που μας τις επέβαλαν, αλλά και εσείς, οι οποίοι μιλούσατε για τα μνημόνια, λέγοντας ότι ήταν ό,τι χειρότερο υπήρχε, αλλά και εσείς ψηφίσατε ένα μνημόνιο και η διαδικασία εξόδου από το μνημόνιο, όπως λέτε, δείχνει ότι η οικονομία μας συνεχίζει να παραμένει αρρωστημένη.

Η αυξανόμενη δραστηριοποίηση των πολυεθνικών εταιρειών στο ευρύ φάσμα της εμπορικής δραστηριότητας και εξυπηρέτησης των συμφερόντων τους, σύμφωνα με τις αρχές της νεοφιλελεύθερης οικονομικής θεώρησης προκαλεί τον κατακερματισμό της εθνικής μας οικονομίας και την ίδια στιγμή λειτουργεί ως εφαλτήριο για την περαιτέρω εισχώρηση επενδυτικών - εντός πολλών εισαγωγικών - συμφερόντων με μηδενικό εθνικό προσανατολισμό.

Όσον αφορά στην Οδηγία 2014/55/ΕΕ, σχετικά με την έκδοση των ηλεκτρονικών τιμολογίων, στο πλαίσιο των δημοσίων συμβάσεων αποδεικνύει την πάγια θέση μας και ταυτόχρονα ενισχύει την επιχειρηματολογία μας, σε ό,τι αφορά την αυξανόμενη παρεμβατικότητα του οικονομικού κέντρου της Ε.Ε. στη διαχείριση των δημοσιονομικών μας.

Αν κρίνουμε από το αποτέλεσμα, μάλλον τα πράγματα δεν πάνε προς τη σωστή κατεύθυνση. Σε κάθε περίπτωση όλα τα στατιστικά στοιχεία και οι αναφορές καταδεικνύουν τη συρρίκνωση της ουσιαστικής εθνικής παραγωγής, η οποία έχει δώσει τη θέση της στην εισβολή ξένων κεφαλαίων, τα οποία όμως λειτουργούν ως πολιορκητικός κριός για την άνθηση της ελληνικής επενδυτικότητας, ειδικά στην κατηγορία των επιχειρήσεων, που λειτουργούν με μεσαία κεφάλαια.

Δέον να σημειωθεί ότι ως σήμερα υφίσταται πολυνομία στο θέμα των εταιρικών μετασχηματιστών, με τις σχετικές διατάξεις να είναι διάσπαρτες, τόσο σε νόμους του εταιρικού δικαίου, όσο και του φορολογικού δικαίου, με αποτέλεσμα να προκαλείται προφανής δυσλειτουργία, σύγχυση, νομικά κενά και αντιφατικές ερμηνείες σε επίπεδο νομοθεσίας και νομολογίας. Πλην όμως και παρά το γεγονός ότι η ενιαία αντιμετώπιση του θέματος σε νομοθετικό επίπεδο είναι επιβεβλημένη, θα πρέπει να γίνει με τέτοιο τρόπο, που να αντιμετωπίζει αποτελεσματικά τις παθογένειες του συστήματος και να διασφαλίζει την ομαλή μετεξέλιξη και το μετασχηματισμό των εταιρικών σχημάτων με όσον το δυνατόν λιγότερα γραφειοκρατικά κωλύματα, κάτι το οποίο δεν βλέπουμε και στο εν λόγω νομοσχέδιο, ταυτόχρονα όμως και με πλήρη διασφάλιση του δημόσιου συμφέροντος, που δυστυχώς, πλέον με τα Υπερταμεία, το ΤΑΙΠΕΔ και όλα αυτά το δημόσιο συμφέρον έχει πάει στράφι.

Επιβάλλεται να υπάρξει μακροπρόθεσμος σχεδιασμός, αφού ληφθούν σοβαρά υπόψη οι προτάσεις των εμπλεκομένων και ενδιαφερομένων κλάδων και φορέων, χωρίς βεβιασμένες και επιπόλαιες νομοθετικές πρωτοβουλίες και χωρίς επικοινωνιακής φύσεως τεχνάσματα.

Όσον αφορά στο δεύτερο τμήμα του υπό ψήφιση σχεδίου νόμου, πρόκειται για μία ακόμα περίπτωση εναρμόνισης της εγχώριας νομοθεσίας με τις επιταγές της Ε.Ε., μια από τις πολλές παρόμοιες νομοθετικές πρωτοβουλίες της Κυβέρνησης, αλλά και των προηγούμενων, η οποία έχει επιλέξει και έχει καταφέρει να μετατραπεί σε εντολοδόχο των γραφειοκρατών των Βρυξελλών. Το τίμημα δυστυχώς είναι η σταδιακή εκχώρηση εξουσιών και αρμοδιοτήτων της ελληνικής πολιτείας προς την Ε.Ε.. Ακόμα και στο τέλος του πολιτικού της βίου και παρόλο που οδεύει με γοργά βήματα προς την πολιτική της εξαφάνιση, η Κυβέρνηση μειοψηφίας του ΣΥΡΙΖΑ εξακολουθεί να υπηρετεί και να εξυπηρετεί με τον καλύτερο τρόπο τα συμφέροντα των πάσης φύσεως εντολέων της.

Θα ήθελα να κλείσω - θα είμαστε λεπτομερέστεροι και εκτενέστεροι στις επόμενες συνεδριάσεις - με το εξής. Επειδή ακούμε συνεχώς να ομιλείτε για την πραγματική οικονομία, για ανάπτυξη, για επιχειρηματικότητα, δεν νομίζουμε, αν κρίνουμε και από το αποτέλεσμα, ότι έχετε γνώση του τι είναι αυτό, τι είναι η πραγματική οικονομία.

Η πραγματική οικονομία, την οποία υποστηρίζουν και διευρύνουν οι μικρομεσαίοι, που είναι και η μοναδικοί υγιείς στυλοβάτες μιας εθνικής οικονομίας, είναι αυτοί, οι οποίοι έχουν πληγεί περισσότερο από όλους με όλα αυτά τα σχεδόν δεκαετή μνημονιακά και άλλης πάσης φύσεως μέτρα, τα οποία έχουν διαλύσει στην κυριολεξία τον κοινωνικό και τον επιχειρηματικό ιστό.

Όσες αλλαγές και αν κάνετε με το εν λόγω νομοσχέδιο, προς όποια κατεύθυνση και αν κινηθούν αυτές, αν δεν αλλάξουν βασικά στοιχεία της οικονομίας, αν ο Φ.Π.Α δεν γίνει ανταγωνιστικός ως προς τον Φ.Π.Α των όμορων, ως επί το πλείστο χωρών, όπου βλέπουμε και μια τεράστια φυγή ελληνικών επιχειρήσεων ή οι πολύ μεγάλες επιχειρήσεις, γνωρίζετε πολύ καλά ότι αλλάζουν την έδρα τους, τη μεταφέρουν και πηγαίνουν συνήθως στο Λουξεμβούργο ή αλλού, όπου το φορολογικό και το γραφειοκρατικό περιβάλλον είναι απείρως καλύτερο από την Ελλάδα.

Όσον αφορά στα κίνητρα, όλες αυτές οι διεργασίες που θα γίνουν και στο εν λόγω νομοσχέδιο, όπως ισχυρίζεστε, μάλλον θα δώσουν την ευχέρεια σε αυτούς οι οποίοι έχουν τη δυνατότητα, το χρήμα και τα κεφάλαια για να μεταφέρουν, να αλλάξουν, να μετατρέψουν τις επιχειρήσεις τους και φυσικά στο τέλος της ημέρας το ελληνικό κράτος, το ελληνικό δημόσιο να μην έχει καμία απολύτως διευκόλυνση, κανένα απολύτως κέρδος. Για να μην σας πούμε κάποια παραδείγματα μεγάλων επιχειρηματιών, οι οποίοι όλως τυχαίως τυγχάνει να σας εξυπηρετούν σε επίπεδο μέσων μαζικής ενημέρωσης και άλλων των οποίων τεράστια ποσά παρεγράφηκαν με την παρέλευση πενταετίας, την ίδια στιγμή που τους στυλοβάτες, τους μικρομεσαίους, αυτούς που δεν έχει μείνει σχεδόν κανένας στην πιάτσα, τους κυνηγάτε και δεν αφήνετε να πέσει τίποτα κάτω, όσον αφορά αυτούς.

Επιφυλασσόμαστε για το εν λόγω νομοσχέδιο, θα συζητήσουμε και στη συζήτηση κατ’ άρθρο, θα ακούσουμε και φορείς και θα κάνουμε τις παρατηρήσεις μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βαρδαλής.

**ΑΘΑΝΑΣΙΟΑ ΒΑΡΔΑΛΗΣ (Ειδικός Αγορητής του ΚΚΕ):** Κυρία Πρόεδρε, θα μου επιτρέψετε ένα σχόλιο, γιατί αρκετοί Εισηγητές αναφέρθηκαν σε ένα νομοσχέδιο, το οποίο είναι κυρίως τεχνοκρατικό με πολλές λεπτομέρειες κ.λπ.. Το κύριο είναι ότι συζητάμε και έχουμε μπροστά μας ένα νομοσχέδιο με καθαρό, ξεκάθαρο πολιτικό στόχο. Νομίζω ότι η παρέμβαση του Αντιπροέδρου της Κυβέρνησης καθόρισε και ποιος είναι αυτός ο στόχος, με τον οποίο συμφωνούμε. Αυτός είναι ο στόχος, δεν συμφωνούμε με την ουσία του στόχου, έχουμε τελείως διαφορετική άποψη. Βεβαίως, υπάρχουν και τεχνοκρατικές πλευρές, που όμως είναι απαραίτητες για να υπηρετήσουν αυτόν τον πολιτικό στόχο της Κυβέρνησης.

Τι κάνει το σχέδιο νόμου; Μέσα από την αναμόρφωση του δικαίου των εταιρικών μετασχηματισμών, με την ενοποίηση της μέχρι τώρα νομοθεσίας, καθώς και την αντιγραφή - εσείς το λέτε αξιοποίηση - της γερμανικής εμπειρίας, του αντίστοιχου νόμου που υπάρχει στη Γερμανία, δηλαδή, υλοποιείτε μια ακόμη μνημονιακή δέσμευση και ας το αρνήθηκε ο κ. Δραγασάκης. Αυτή η αναμόρφωση και ενοποίηση είναι ενταγμένη στη συνολικότερη προσπάθεια αναμόρφωσης και εκσυγχρονισμού όλου του εμπορικού δικαίου, με στόχο τη διευκόλυνση της δράσης των επιχειρήσεων, του κεφαλαίου συνολικά, στήριξης της κερδοφορίας του, παραμερισμού κάθε εμποδίου, μέσα από τη μείωση του κόστους λειτουργίας, την απλοποίηση των διαδικασιών ίδρυσης και επανίδρυσης εταιριών, τη συγκέντρωση και συγκεντροποίηση του κεφαλαίου - κυρίως αυτό - μέσα από τις συγχωνεύσεις, τις διασπάσεις, τις μετατροπές των επιχειρήσεων.

Σε ένα ζήτημα θα συμφωνούσα με τον Εισηγητή του ΣΥΡΙΖΑ, ότι σ' αυτή την κατεύθυνση ήταν και όλες οι άλλες νομοθετικές πρωτοβουλίες της Κυβέρνησης, που πάρθηκαν το προηγούμενο διάστημα, με την αναμόρφωση του δικαίου για τις ανώνυμες εταιρείες, τις εταιρείες περιορισμένης ευθύνης, τώρα για τις συγχωνεύσεις και θα ακολουθήσουν αντίστοιχες πρωτοβουλίες για το ΓΕΜΗ, τα Επιμελητήρια, όπως πρόσφατα είχατε δηλώσει και εσείς, κύριε Υπουργέ.Τα οφέλη από αυτή τη νομοθετική πρωτοβουλία είναι πολλαπλά για τους επιχειρηματικούς ομίλους. Μέσα σε ένα περιβάλλον ανταγωνιστικό μεταξύ των επιχειρηματικών ομίλων, ένα οικονομικό περιβάλλον που συνεχώς είναι μεταβαλλόμενο, όπως εσείς λέτε, είναι αναγκαίο οι μεγάλες επιχειρήσεις που θα μπορέσουν να ανταπεξέλθουν στον ανταγωνισμό, που θα μπορούν να κερδίσουν νέες αγορές, να αναπτύσσονται αξιοποιώντας τις δυνατότητες συνεργασίας με άλλα κεφάλαια και επιχειρήσεις. Αυτό μας είπε ο κ. Δραγασάκης.

Οι ιδίοι ομολογείτε ότι η σημερινή κατάσταση του εταιρικού δικαίου, των συγχωνεύσεων, σε καμιά περίπτωση δεν είναι ικανοποιητική, τη θεωρείτε αποσπασματική, πολυδιάσπαση και μη ικανοποιητικά τα φορολογικά κίνητρα και θα πρέπει να επανέλθετε σε αυτό, όπως είπε ο κ. Δραγασάκης, για να διευκολυνθούν ακόμα πολύ περισσότερο η συγκέντρωση και η συγκεντροποίηση του κεφαλαίου.

Με την ισχύουσα νομοθεσία προβλέπονται μόνο συγκεκριμένες μορφές συγχώνευσης και μετασχηματισμοί. Δεν προβλέπονται παραλλαγές της διάσπασης, όπως η απόσχιση κλάδου ή μερική διάσπαση, με αποτέλεσμα να μένει απέξω ένα μεγάλο μέρος των επιχειρήσεων και έρχεστε εσείς με αυτό το νομοθέτημα να γενικεύσετε αυτή τη δυνατότητα. Δίνετε μεγαλύτερη ευελιξία για συγχωνεύσεις και αλλαγή της μορφής των επιχειρήσεων που ευνοούν το κεφάλαιο και την κίνησή του.

Αυτή η τάση συγκέντρωσης και συγκεντροποίησης του κεφαλαίου όχι μόνο δεν εξαλείφθηκε, όπως ισχυρίζονταν και ισχυρίζονται ακόμα και μερικοί, π.χ., θεωρίες περί λαϊκού καπιταλισμού, αλλά στις μέρες μας παρουσιάζει και ιδιαίτερη έμφαση. Μάλιστα, ένα από τα στοιχεία που δείχνει, κατά τη γνώμη του Κ.Κ.Ε., ότι αυτό το σύστημα έχει σαπίσει, ότι βρίσκεται στο τελευταίο του στάδιο που είναι και η συγκέντρωση και συγκεντροποίηση του κεφαλαίου, δείχνοντας την ανάγκη υπέρβασης ακριβώς αυτού του οικονομικού συστήματος. Ενώ εσείς το βλέπετε θετικό για την ανάπτυξη της καπιταλιστικής οικονομίας.

Θα μπορούσα να αναφερθώ σε μια σειρά στοιχεία που αποδεικνύουν την ορθότητα των ισχυρισμών του Κ.Κ.Ε., λόγω χρόνου θα αναφερθώ σε ορισμένα.

Στην Ελλάδα τα τελευταία χρόνια έχουν προχωρήσει οι συγχωνεύσεις και εξαγορές σε όλους τους τομείς της παραγωγής και της οικονομικής δραστηριότητας. Ποια η εμπειρία από αυτές;

Δέστε τι έγινε τα τελευταία χρόνια στο χρηματοπιστωτικό σύστημα, ουσιαστικά έμειναν μόνο 4 συστημικές τράπεζες, το ίδιο φαινόμενο είχαμε και στον τομέα των ασφαλιστικών εταιρειών. Πάρτε υπόψη σας τις συγχωνεύσεις και τις εξαγορές στον τομέα των τροφίμων. Σήμερα, κυριαρχούν 3 - 4 επιχειρήσεις, αλυσίδες σε όλο τον κλάδο. Στον αγροτικό τομέα, η εγχώρια παραγωγή προϊόντων, για παράδειγμα, το αγελαδινό γάλα ελέγχεται από 4 - 5 μονοπωλιακούς ομίλους που κατέχουν πάνω από το 70% - 80% της παραγωγής της αγοράς του αγελαδινού γάλακτος, αλλά και την κατανάλωση των προϊόντων του. Αυτή είναι η εικόνα στους περισσότερους κλάδους της οικονομίας. Επομένως, οι εταιρικοί σχηματισμοί αφορούν τη διευκόλυνση αυτής της διαδικασίας, δηλαδή, της συγκέντρωσης και της συγκεντροποίησης του κεφαλαίου σε λίγα χέρια.

Υποστηρίζετε ότι μέσω της συγκέντρωσης και της συγκεντροποίησης του κεφαλαίου θα έχουμε αύξηση της παραγωγικότητας, μείωση του κόστους παραγωγής, εξασφάλιση φθηνότερης πρώτης ύλης, γενικά ανάπτυξη της οικονομίας, κέρδισμα νέων αγορών. Και μέσω του αφηγήματος της κυβέρνησης ΣΥΡΙΖΑ για δίκαιη ανάπτυξη και συμπληρώνω εγώ «που τα οφέλη της θα διαχέονται σε όλη την κοινωνία, θα έχουμε ευημερία και για όλους», αλλά ας δούμε ένα παράδειγμα με το γάλα, που ανέφερα προηγουμένως, που είναι επίκαιρο και λόγω των κινητοποιήσεων των αγροτών και των κτηνοτρόφων. Τι συνέβη στην πράξη όλα αυτά τα χρόνια;

Πράγματι, η πορεία συγκεντροποίησης του κλάδου επέδρασσε θετικά στην αύξηση της παραγωγικότητας και στη μείωση του κόστους παραγωγής. Στην εξασφάλιση, δηλαδή, φθηνότερης πρώτης ύλης για τη γαλακτοβιομηχανία. Η τιμή του γάλακτος σήμερα είναι 60 λεπτά περίπου, πολύ κάτω από το κόστος παραγωγής και η τιμή του γάλακτος στον καταναλωτή από 70 λεπτά τα τελευταία χρόνια, από το 2001 και μετά, δηλαδή, σήμερα έχει πάει στο 1,28 ευρώ στο λίτρο. Αυξήθηκε κατά 84%.

Είναι φανερό ότι οι εταιρικοί σχηματισμοί, ο στόχος των συγχωνεύσεων και η δημιουργία ενός ευέλικτου και ισχυρού σε κεφάλαια και υποδομή επιχειρηματικού σχήματος, προκειμένου να δραστηριοποιηθεί αποτελεσματικά στην ευρωπαϊκή και διεθνή αγορά, παράλληλα με την παραπάνω τάση στο εσωτερικό της χώρας, πρέπει να συνυπολογιστεί και η σύναψη συμφωνιών εγχώριων μονοπωλίων με μονοπώλια άλλων χωρών. Γι' αυτό τον λόγο εναρμονίζεται η ελληνική νομοθεσία με το ευρωενωσιακό δίκαιο για να διευκολυνθεί η συγχώνευση με ευρωπαϊκές εταιρείες, να διευκολυνθούν και οι διασυνοριακές μετατροπές, συγχωνεύσεις, διασπάσεις. Αυτός, όμως, ο στόχος του κεφαλαίου τι σχέση έχει με τα συμφέροντα των εργαζομένων και του λαού; Καμία απολύτως.

Επιχειρηματικοί όμιλοι μέσω των συγχωνεύσεων αυξάνουν την ανταγωνιστικότητά τους, μειώνουν το λειτουργικό κόστος, αυξάνουν τα μερίδιά τους στην αγορά, αυξάνουν τα κέρδη τους. Ο λαός τι έχει να κερδίσει από αυτά; Κατά τη γνώμη μου, είναι αστείο να μιλάτε για εταιρικούς μετασχηματισμούς στους εργάτες, στους αγρότες, στους αυτοαπασχολούμενους, όταν στην πράξη αυτό που έχει αποδειχθεί, οι μόνοι κερδισμένοι από τη συγκέντρωση και τη συγκεντροποίηση είναι το κεφάλαιο. Δέστε τι έγινε στο παράδειγμα που σας έφεραν με το γάλα.

Δεν είναι αστείο, όταν μάλιστα έχετε εξαντλήσει με τη φορολογία και τα διάφορα χαράτσια, τα πανωτόκια, προκειμένου να βρεθούν λεφτά, ώστε το κράτος να μπορεί να παρέχει σε αυτές τις επιχειρήσεις που μετασχηματίζονται διάφορα φορολογικά κίνητρα και σκέφτεστε να επεκτείνετε ακόμα περισσότερο;

Το άρθρο 4, ρυθμίζει το νευραλγικό, όπως εσείς λέτε, ζήτημα της σχέσης του προτεινόμενου σχεδίου με τις διατάξεις νόμου φορολογικού ή αναπτυξιακού περιεχομένου, παροχή φορολογικών κινήτρων που αποτελούν - το αναφέρεται στην Αιτιολογική Έκθεση - «καίριας σημασίας για τη δημιουργία ισχυρότερων οικονομικών μονάδων». Άρα και άλλα φορολογικά κίνητρα. Τι να πω τώρα; Λίγη ντροπή δεν βλάπτει κιόλας.

Αυτή η διαδικασία της συγκέντρωσης κεφαλαίου έχει τεράστιες κοινωνικές επιπτώσεις. Από τη μια συγκέντρωση ολοένα και περισσότερου πλούτου στα λιγότερα χέρια και από την άλλη αύξηση της σχετικής και απόλυτης εξαθλίωσης της εργατικής τάξης και των λαϊκών στρωμάτων.

Αυτή η διαδικασία του μετασχηματισμού συνοδεύεται πάντα με τη μείωση του συνολικού αριθμού των εργαζομένων στις επιχειρήσεις που συγχωνεύονται και παράλληλα ξεκληρίζονται οι αγρότες και συντελείται ραγδαία μείωση των επαγγελματοβιοτεχνών. Οι εργαζόμενοι μάλιστα που παραμένουν σε αυτές τις συγχωνευμένες εταιρίες εξαναγκάζονται σε πιο άσχημες συνθήκες εργασίας, όπως εντατικοποίηση, μείωση ωρών κ.λπ..

Να συμφωνήσουμε στο εξής. Αυτή η τάση της συγκέντρωσης και συγκεντροποίησης του κεφαλαίου στον καπιταλισμό είναι αντικειμενική. Δηλαδή, δεν μπορεί να γίνει αλλιώς.

Να συμφωνήσουμε ότι η ολοένα αυξανόμενες ανάγκες μόνο με μεγάλη παραγωγή μπορούν να αντιμετωπιστούν, αλλά σε αυτό τον τρόπο οργάνωσης της οικονομίας, δηλαδή, στον καπιταλιστικό, αυτή η τάση συγκέντρωσης υπηρετεί το κέρδος και όχι την κάλυψη των λαϊκών αναγκών. Με έναν άλλο τρόπο οργάνωσης της οικονομίας, όπου τα συγκεντρωμένα μέσα παραγωγής θα είναι στα χέρια της κοινωνίας, η μεγάλη παραγωγή θα γίνεται ολοένα και μεγαλύτερη εδώ, ακριβώς επειδή θα οργανώνεται από τον λαό και θα υπηρετεί τις δικές του ανάγκες και όχι το κέρδος. Αυτή είναι διαφορά μας. Γίνεται, λοιπόν, φανερό ότι οποιοδήποτε πρόβλημα για να λυθεί προς όφελος της πλειοψηφίας του λαού, χρειάζεται αυτός να αντιπαρατεθεί στα συμφέροντα του ντόπιου και ξένου πολυεθνικού κεφαλαίου, να αμφισβητήσει την κυριαρχία του.

Στο δεύτερο μέρος του νομοσχεδίου που αφορά τις διατάξεις της Οδηγίας που έρχεται για ενσωμάτωση και αφορά τα ηλεκτρονικά τιμολόγια στα πλαίσια των δημοσίων συμβάσεων.

Το ψηφιακό θεματολόγιο, το οποίο επικαλείστε στην Αιτιολογική Έκθεση της Ε.Ε., αποτελεί έναν από τους πυλώνες της στρατηγικής «Ευρώπη 2020». Αυτή η στρατηγική καθορίζει τους στόχους για την ανάπτυξη της Ε.Ε. μέχρι το 2020 και που στην Αιτιολογική Έκθεση, λέτε εσείς ότι «είναι κρίσιμο στοιχείο της σύγχρονης ανταγωνιστικής οικονομίας της Ε.Ε.». Σε αυτό δεν θα διαφωνήσουμε είναι όντως κρίσιμο.

Πράγματι, με το ψηφιακό θεματολόγιο προτείνεται η βέλτιστη εκμετάλλευση του δυναμικού που διαθέτουν οι τεχνολογίες πληροφοριών και επικοινωνιών, ώστε να ευνοηθεί η καινοτομία, η οικονομική ανάπτυξη και ανταγωνιστικότητα του ευρωπαϊκού κεφαλαίου.

Η Ε.Ε. θέλει να αξιοποιήσει την εξέλιξη της τεχνολογίας πληροφοριών και επικοινωνιών, την έμφαση νέων πεδίων επιχειρηματικής δραστηριότητας που εδράζονται στο διαδίκτυο και την τόνωση του πεδίου των τηλεπικοινωνιών, ως πεδίο τοποθέτησης υπερσυσσωρευμένων κεφαλαίων.

Αλλά ταυτόχρονα, να αξιοποιήσει την επίδραση του διαδικτύου, ως ενός νεότατου και σύνθετου μέσου παραγωγής στην αναδιοργάνωση της παραγωγικής διαδικασίας, στην αύξηση της οργανικής σύνθεσης του κεφαλαίου. Να μειώσει το διοικητικό φόρτο, να ενισχύσει τη δυνατότητα λογιστικού ελέγχου, να εφαρμόσει την ηλεκτρονική τιμολόγηση, να εισάγει τον εκσυγχρονισμό, να αυξήσει την αποδοτικότητα.

Επιπλέον, η καθιέρωση του ηλεκτρονικού τιμολογίου θα συμβάλει στην αυτοματοποίηση και θα διευκολύνει τις ηλεκτρονικές παραγγελίες, ηλεκτρονικές πληρωμές, το ηλεκτρονικό εμπόριο, γενικά. Το ηλεκτρονικό τιμολόγιο, κατά τη γνώμη του Κ.Κ.Ε., ευνοεί τους μεγάλους και μόνο ομίλους. Για παράδειγμα, επιχειρηματικοί όμιλοι που δραστηριοποιούνται σε διασυνοριακές δημόσιες συμβάσεις διευκολύνονται από την ύπαρξη ενιαίου προτύπου ηλεκτρονικού τιμολογίου. Πραγματοποιείται η ένωση της αγοράς της Ε.Ε. και έτσι, μεγάλοι όμιλοι που κατά τεκμήριο έχουν μεγαλύτερες δυνατότητες θα μπορούν ευκολότερα να χτυπάνε και να παίρνουν έργα σε ολόκληρη την Ε.Ε.. Μήπως υπερβάλλει λίγο το Κ.Κ.Ε. σε αυτή την κατεύθυνση;

Εσείς οι ίδιοι, στην Αιτιολογική Έκθεση, στη σελίδα 43, μεταξύ άλλων, λέτε: «Η εναρμόνιση των διαδικασιών ηλεκτρονικής σύναψης συμβάσεων συνιστούν σημαντικά μέτρα για την εξάλειψη φραγμών που εμποδίζουν σήμερα τον ανταγωνισμό». Μάλιστα, υποστηρίζετε ότι το ευρωπαϊκό πρότυπο έκδοσης ηλεκτρονικών τιμολογίων είναι ουδέτερο από τεχνολογική άποψη και αποφεύγεται οποιαδήποτε στρέβλωση του ανταγωνισμού. Ανταγωνισμός, υγιής ανταγωνισμός, στρέβλωσή του και τα λοιπά, σελίδα 44.

Όμως, ανάγετε την ανταγωνιστικότητα σε υπέρτατη αξία. Με την ανάπτυξη του ανταγωνισμού, όπως γνωρίζετε, δεν κερδίζουν όλοι. Το μεγάλο ψάρι τρώει το μικρό. Από την άλλη, θα αυξηθεί το κόστος για τους αυτοαπασχολούμενους και τις μικρές επιχειρήσεις, αφού θα πρέπει να είναι όλα τα στοιχεία των τιμολογίων τελείως εντάξει με βάση το πρότυπο τιμολογίων της Ε.Ε., αλλιώς δε θα γίνονται δεκτά και επομένως, θα χρειαστούν κεφάλαια για προσαρμογή τους στα νέα δεδομένα.

Επομένως, πρόσθετες δυσκολίες για τους μικρούς, περισσότερες διευκολύνσεις για τους μεγάλους επιχειρηματικούς ομίλους, μεγαλύτερη συγκέντρωση κεφαλαίου σε λίγα χέρια, περισσότερες δυνατότητες στον ανταγωνισμό, περισσότερες δουλειές για τους ομίλους. Αυτό αποτελεί μια καλή απόδειξη για το ποιον ωφελούν τα νέα μέσα παραγωγής, οι νέες τεχνολογίες, σε αυτόν τον τρόπο οργάνωσης της οικονομίας στο σύστημα σας.

Η αξιοποίηση του διαδικτύου, των νέων μέσων παραγωγής προς όφελος των κοινωνικών αναγκών, προϋποθέτει ένα ριζικά διαφορετικό δρόμο ανάπτυξης, όπου τα βασικά μέσα παραγωγής θα αποτελούν κοινωνική κρατική ιδιοκτησία και θα στηρίζονται στον εργατικό έλεγχο και τη λαϊκή συμμετοχή.

Είναι φανερό ότι για όλους τους παραπάνω λόγους, θα καταψηφίσουμε επί της αρχής το συγκεκριμένο σχέδιο νόμου. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Ευχαριστώ, κυρία Πρόεδρε. Για άλλη μια φορά λαμβάνουμε ένα σχέδιο νόμου 198 σελίδων, με μια Αιτιολογική Έκθεση περίπου 50 σελίδων, η οποία, πραγματικά, είναι από τις λίγες που έχω διαβάσει τον τελευταίο καιρό και δε μπορώ να την καταλάβω, ούτε εγώ, ούτε οι συνεργάτες μου. Έχει ασάφειες και πιθανότατα, αυτός που την έγραψε, να την έχει γράψει πρόχειρα και λόγω βιασύνης, να την έχει γράψει με έναν τέτοιο τρόπο που μόνο ο ίδιος μπορεί να την καταλάβει. Θα θέλαμε περισσότερες εξηγήσεις, όσον αφορά τουλάχιστον στο κομμάτι της Αιτιολογικής Έκθεσης και κάποιες λεπτομέρειες.

Θέλουμε να ακούσουμε και τους φορείς, προκειμένου να μπορούμε να έχουμε ολοκληρωμένη άποψη. Διατηρούμε πολλές επιφυλάξεις κατά πόσο θα είναι στο τέλος της ημέρας λειτουργικό όλο το σύστημα και κατά πόσο θα εξυπηρετήσει όλες αυτές οι αλλαγές μορφής που περιγράφονται, αλλά και το ποιους συνολικά θα εξυπηρετήσει αυτή η ηλεκτρονική μορφή των τιμολογίων. Δεν διαφωνούμε με αυτό, έχουμε προχωρήσει στην τεχνολογία και θεωρούμε πολύ σημαντικό να προχωράμε και να λειτουργούν όλα τα συστήματα, να βοηθηθεί γενικότερα η αγορά από αυτό, αλλά να δούμε και στο τέλος της ημέρας κατά πόσο θα είναι λειτουργικό για όλους.

Θα ήθελα να ακούσω τους φορείς, όπως και τις δικές τους εξηγήσεις και σίγουρα και όλους τους συναδέλφους, για να έχω μια ολοκληρωμένη άποψη και να μπορώ και εγώ, σαν Εισηγητής, αλλά και το Κόμμα που εκπροσωπώ, η Ένωση Κεντρώων, να τοποθετηθούμε συνολικά επί των άρθρων και επί του συνόλου του σχεδίου νόμου.

Δε θα μπω σε λεπτομέρειες αυτή τη στιγμή και θα το κάνω σε επόμενη συνεδρίαση. Θα διατηρήσουμε την επιφύλαξη μας γενικότερα, θα σας ακούσουμε με προσοχή και θα διαμορφώσουμε σχετική άποψη. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα ήθελα να σας ενημερώσω ότι οι επόμενες συνεδριάσεις της Επιτροπής θα γίνουν, την Τρίτη στις 19 Φεβρουαρίου 2019 και ώρα 14:00, που έχουμε τους φορείς, την Παρασκευή στις 22 Φεβρουαρίου 2019 και ώρα 10 το πρωί, η κατ’ άρθρο συζήτηση και Δευτέρα στις 25 Φεβρουαρίου και ώρα 12 το μεσημέρι, η β’ ανάγνωση.

Σε αυτό το σημείο λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Δημητριάδης Δημήτριος, Καφαντάρη Χαρά, Μιχελογιαννάκης Ιωάννης, Αθανασίου Χαράλαμπος, Μπούρας Αθανάσιος, Σκρέκας Κωνσταντίνος, Βαρδαλής Αθανάσιος, Γεωργιάδης Μάριος.

Τέλος και περί ώρα 13.15΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**